qundao/data-zh-poetry huggingface dataset:
小溪至新田四首·其一
作者：楊萬里
朝代：宋

人煙懡㦬不成村，溪水微茫劣半分。
流到前灘忙似箭，不容雨點稍成紋。
小溪至新田四首·其三
作者：楊萬里
朝代：宋

晚雲解事忽離披，放出千峰特地奇。
欲揀一峰誰子是，總如筆未退尖時。
小溪至新田四首·其二
作者：楊萬里
朝代：宋

只愛孤峰惹寸雲，忽驚頭上雨翻盆。
北來南去緣何事，路上君看屐子痕。
小溪至新田四首·其四
作者：楊萬里
朝代：宋

懊惱春光欲斷腸，來時長緩去時忙。
落紅滿路無人惜，踏作花泥透脚香。
小灘三首·其一
作者：楊萬里
朝代：宋

溪水無情知有情，落灘告訴不堪聽。
前波到此方嗚咽，後浪依前作許聲。
小灘三首·其三
作者：楊萬里
朝代：宋

船裏征人政念歸，居人來看却嗟咨。
居人祗羨征人著，世世安生不自知。
小灘三首·其二
作者：楊萬里
朝代：宋

水到灘頭似語離，自知無復再歸溪。
臨流莫灑離人淚，幸自灘聲未苦悲。
小瓶梅花
作者：楊萬里
朝代：宋

梅萼纔開已亂飛，不堪雨打更風吹。
蕭蕭只隔窗間紙，瓶裏梅花總不知。
小立浄遠亭
作者：楊萬里
朝代：宋

清景無終極，頻來未屬厭。
遠山秋後出，茅屋近來添。
小箬嶺望見靈山
作者：楊萬里
朝代：宋

青鞋紫陌倦黄埃，送眼靈山一快哉。
碧玉熏爐天半立，青蓮花萼霧中開。
宿雲準擬偷將去，曉日殷勤喚出來。
欲琢新詩鑱絕壁，梯空上去御風回。
小箬舟中望月
作者：楊萬里
朝代：宋

偶於古柳繫春船，雲放千峰月滿川。
跳入廣寒宮裏坐，下看碧玉鏡中天。
斯須萬象都成雪，遮莫三更且未眠。
歸到金陵入官府，夢中說夢也無緣。
小舟
作者：楊萬里
朝代：宋

豎起青篙便是桅，片帆掛了即帆開。
漁郎袖手船頭坐，一葉如飛不用催。
小舟晚興四首·其一
作者：楊萬里
朝代：宋

篛篷舊屋雨聲乾，蘆䕠新簷暖日眠。
枕底席邊俱綠水，脚根頭上兩青天。
小舟晚興四首·其三
作者：楊萬里
朝代：宋

潮痕初落水猶肥，雨點纔來已復微。
半濕岸沙危欲落，牽船稚子去如飛。
小舟晚興四首·其二
作者：楊萬里
朝代：宋

人在非晴非雨天，船行不浪不風間。
坐來堪喜還堪恨，看得南山失北山。
小舟晚興四首·其四
作者：楊萬里
朝代：宋

一船在後忽攙前，前後篙師各粲然。
山入春來肥更秀，向人依舊聳寒肩。
小酌
作者：楊萬里
朝代：宋

酒入春逾勁，天寒燭始明。
偶然傾一盞，政爾忽三更。
小醉折梅
作者：楊萬里
朝代：宋

死愛花枝不忍吹，醉來恣意折芳菲。
鬢邊插得梅花滿，更撚南枝滿把歸。
小集食藕極嫩
作者：楊萬里
朝代：宋

比雪猶鬆在，無絲可得飄。
輕拈愁欲碎，未嚼已先銷。
小雨
作者：楊萬里
朝代：宋

雨來細細復疎疎，縱不能多不肯無。
似妬詩人山入眼，千峰故隔一簾珠。
小雨
作者：楊萬里
朝代：宋

雨纔放脚又還無，葉上蕭蕭半霎餘。
貯得千珠無點漏，絲窠元自不勝疎。
小飲俎豆頗備江西淮浙之品戲題二首·其一
作者：楊萬里
朝代：宋

滿盤山海眩芳珍，未借前籌已嚥津。
鱟醤子魚總佳客，玉狸黄雀是鄉人。
小飲俎豆頗備江西淮浙之品戲題二首·其二
作者：楊萬里
朝代：宋

味含霜氣洞庭柑，鮓带桃花楚水𧍧。
春暖著人君會否，不教淮白過江南。
小齋晚興
作者：楊萬里
朝代：宋

不會隣家養鴿兒，清晨齊放晚齊歸。
網絲到處縈人鬢，欲打蜘蛛揀最肥。
尤延之和予新凉五言末章有早歸山林之句復和謝焉
作者：楊萬里
朝代：宋

投分詎云稀，會心諒亡幾。
從君澹何奇，與我凜獨至。
相逢情若忘，每別懷不已。
偶因新涼篇，令予懦全起。
藉草分澗芳，陟巘共石髓。
松陰俯逝波，不徐亦不駃。
平生還山約，終食能忘此。
可憐各異縣，千里復三倍。
它日寄相思，百書那寫意。
從今可相疎，却嘆日爲歲。
尤延之檢正直廬窗前紅木犀一小株盛開戲呈延之
作者：楊萬里
朝代：宋

水沈國裏御風歸，栗玉肌膚不肯肥。
元是金華學仙子，新將柿葉染秋衣。
不應裝束追時好，無乃清癯悔昨非。
爲妬尤郎得尤物，故將七字惱芳菲。
山丹花
作者：楊萬里
朝代：宋

春去無芳可得尋，山丹最晚出雲林。
柿紅一色明羅袖，金粉羣蟲集寶簪。
花似鹿葱還耐久，葉如芍藥不多深。
青泥瓦斛移山蘤，聊著書窗伴小吟。
山居
作者：楊萬里
朝代：宋

鬢秃猶云少，書多却道窮。
柴門疎竹處，茅屋萬山中。
幽夢時能憶，閑題底要工。
不知蟬報夏，爲復自吟風。
山居午睡起弄花三首·其一
作者：楊萬里
朝代：宋

五年出仕喜還家，雙桂成陰不闕些。
午睡起來無理會，銀盆清水弄荷花。
山居午睡起弄花三首·其三
作者：楊萬里
朝代：宋

浸得荷花水一盆，將來洗面漱牙根。
涼生鬚鬢香生頰，沉麝龍涎却是村。
山居午睡起弄花三首·其二
作者：楊萬里
朝代：宋

數片荷花漾水盆，忽然相聚忽然分。
從教壓捺沉盆底，依舊浮來無水痕。
山居雪後二首·其一
作者：楊萬里
朝代：宋

春近能餘幾許寒，雪花纔落便銷殘。
青松梢上蘭根下，猶得三朝兩日看。
山居雪後二首·其二
作者：楊萬里
朝代：宋

一點紅塵未敢生，松間雪後政堪行。
日光半破風微度，時作高林落果聲。
山店松聲二首·其一
作者：楊萬里
朝代：宋

脩塗殘暑僕夫勞，午憩茅簷尺許高。
忽有涼風颯然起，小松呼舞大松號。
山店松聲二首·其二
作者：楊萬里
朝代：宋

松本無聲風亦無，適然相值兩相呼。
非金非石非絲竹，萬頃雲濤殷五湖。
山村二首·其一
作者：楊萬里
朝代：宋

一搭山村一搭奇，不堪風物索新詩。
稻花雪白糝柳絮，柘子猩紅團荔枝。
行者自愁居者樂，晴時即熱雨時泥。
問知桐汭多程在，未說宣城與貴池。
山村二首·其二
作者：楊萬里
朝代：宋

歇處何防更歇些，宿頭未到日頭斜。
風煙綠水青山國，籬落紫茄黄豆家。
雨足一年生事了，我行三日去程賒。
老夫不是如今錯，初識陶泓計已差。
山茶
作者：楊萬里
朝代：宋

樹子團團映碧岑，初看喚作木犀林。
誰將金粟銀絲膾，簇飣朱紅菜椀心。
春早橫招桃李妬，歲寒不受雪霜侵。
題詩畢竟輸坡老，葉厚有稜花色深。
山莊李花
作者：楊萬里
朝代：宋

山莊又報李花穠，火急來看細雨中。
除却斷腸千樹雪，別無春恨訴東風。
山行
作者：楊萬里
朝代：宋

山行兩日厭荒涼，田少山多多更長。
一望不曾虧碧草，半分何似借青秧。
山雲
作者：楊萬里
朝代：宋

春從底處領雲來，日日山頭絮作堆。
戀著好峰那肯去，欲開猶遶兩三回。
岸柳
作者：楊萬里
朝代：宋

柳梢拂入溪雲陰，柳根插入溪水深。
祗今立岸一弊帚，歸時弄日千黄金。
人生榮謝亦如此，謝何足怨榮何喜。
秋霜春雨自四時，老夫問柳柳不知。
岸樹二首·其一
作者：楊萬里
朝代：宋

岸頭樹子直如筠，誰遣相招住水濱。
不合鏡中貪照影，照來照去總斜身。
岸樹二首·其二
作者：楊萬里
朝代：宋

岸樹枝枝秃影中，雪風一半半春風。
楝梢落盡黄金彈，猶有紛紛綴彈茸。
岸沙
作者：楊萬里
朝代：宋

水嫌岸窄要衝開，細蕩沙痕似翦裁。
蕩去蕩來元不覺，忽然一片岸沙摧。
峽中得風掛帆
作者：楊萬里
朝代：宋

樓船上水不寸步，兩山慘慘愁將暮。
一聲霹靂天欲雨，隔江草樹忽起舞。
風從海南天外來，怒吹峽山山倒開。
百夫絕叫椎大鼓，一夫飛上千尺桅。
布帆掛了却袖手，坐看水上鵝毛走。
峽山寺竹枝詞五首·其一
作者：楊萬里
朝代：宋

峽裏撐船更不行，櫂郎相語改行程。
却從西岸拋東岸，依舊船頭不可撐。
峽山寺竹枝詞五首·其三
作者：楊萬里
朝代：宋

龜魚到此總回頭，不但龜魚蟹亦愁。
底事詩人輕老命，犯灘衝石去韶州。
峽山寺竹枝詞五首·其二
作者：楊萬里
朝代：宋

一水雙崖千萬縈，有天無地只心驚。
無人打殺杜鵑子，雨外飛來頭上聲。
峽山寺竹枝詞五首·其五
作者：楊萬里
朝代：宋

天齊浪自說浯溪，峽與天齊真箇齊。
未必峽山高爾許，看來只恐是天低。
峽山寺竹枝詞五首·其四
作者：楊萬里
朝代：宋

一灘過了一灘奔，一石橫來一石蹲。
若怨古來天設險，峽山不到也由君。
崇德道中望福嚴寺
作者：楊萬里
朝代：宋

一徑青松露，三門白水煙。
殿橫林外脊，塔漏隙中天。
地曠迎先見，村移眺更妍。
追程坐行役，不得泊春船。
嶺雲
作者：楊萬里
朝代：宋

好山幸自綠嶄嶄，須把輕雲護淺嵐。
天女似憐山骨瘦，爲縫霧縠作春衫。
左藏南庫西廡下紙閤負暄戲題
作者：楊萬里
朝代：宋

水衡仙客住冰天，雪囓風餐更禁煙。
不是移來小暘谷，老夫凍折兩詩肩。
己丑上元後晚望
作者：楊萬里
朝代：宋

雪裏晴偏好，寒餘暖尚輕。
山煙春自起，野燒暮方明。
又是元宵過，端令病骨驚。
遣愁聊覓句，得句却愁生。
己亥正月二日送李伯和提幹歸豫章
作者：楊萬里
朝代：宋

伯和來自西山西，西山爽氣在睫眉。
胸中八索貯奇古，筆下九河走風雨。
君不見李家人物它家無，老蚌一産俱明珠。
郎罷致身已碧落，衆雛爭先見頭角。
伯珍魁名北斗傍，仲簡插脚鴛鷺行。
如何伯也袖兩手，却去外臺作賓友。
荆溪病守鬢星星，一見鄉人雙眼明。
白雲飛處忽心動，不堪折柳還相送。
我自爲客仍送君，梅邊雪裏正新春。
還家燈火更青簡，給札蘭臺未渠晚。
己未春日山居雜興十二解·其一
作者：楊萬里
朝代：宋

今歲春遲雨亦然，生愁無水打秧田。
不消三日如麻脚，線樣溪流浪拍天。
己未春日山居雜興十二解·其一〇
作者：楊萬里
朝代：宋

日影雲光學鍍金，好風不肯碎花陰。
人言春色醲於酒，不醉衰容只醉心。
己未春日山居雜興十二解·其一一
作者：楊萬里
朝代：宋

半晴半雨半暄涼，拖带春光未要忙。
爲報州家兼縣裏，吾鄉改作萬花鄉。
己未春日山居雜興十二解·其一二
作者：楊萬里
朝代：宋

一春兩脚滯東園，柳絆花牽不暫閑。
今日釅晴天氣好，杖藜看水更看山。
己未春日山居雜興十二解·其七
作者：楊萬里
朝代：宋

手種花王五百窠，半來枯瘁半萌芽。
東風未要都開了，每日教開三兩花。
己未春日山居雜興十二解·其三
作者：楊萬里
朝代：宋

海棠雨後不勝佳，子細看來不是花。
西子織成新樣錦，清晨濯出錦江霞。
己未春日山居雜興十二解·其九
作者：楊萬里
朝代：宋

寒久花遲也大奇，雨膏飽足土膏肥。
牡丹芍藥君須記，管取花房二尺圍。
己未春日山居雜興十二解·其二
作者：楊萬里
朝代：宋

半月春晴探物華，山園走得脚酸麻。
從教三日風和雨，閉戶燒香不看花。
己未春日山居雜興十二解·其五
作者：楊萬里
朝代：宋

海棠重葉更妖斜，青帝翻騰別一家。
格外出奇人不識，大紅抹利小蓮花。
己未春日山居雜興十二解·其八
作者：楊萬里
朝代：宋

金作林檎花絕穠，十年花少怨東風。
即今徧地欒枝錦，不則梢頭幾點紅。
己未春日山居雜興十二解·其六
作者：楊萬里
朝代：宋

春寒偏勒牡丹遲，晚似常年半月期。
上巳清明同一日，那時恰好放花枝。
己未春日山居雜興十二解·其四
作者：楊萬里
朝代：宋

百舌殷勤報曉晴，花梢做出百般聲。
饒渠學徧山禽語，至竟何曾學得鶑。
己酉上元後贈劉子才
作者：楊萬里
朝代：宋

書臺城西幽絕處，古木排霄草荒路。
空齋深夜四無人，維予二人聽春雨。
我如病鶴子茁蘭，長幼不同同少年。
聞子誦書金應玉，看子落筆山飛泉。
別來幾何如昨日，我老過前子非昔。
來年裹硯試集英，側耳臚傳第一聲。
已至湖尾望見西山三首·其一
作者：楊萬里
朝代：宋

好風穩送五湖船，萬頃銀濤半霎間。
已入江西猶未覺，忽然對面是西山。
已至湖尾望見西山三首·其三
作者：楊萬里
朝代：宋

千里都無半點山，如何敢望有人煙。
不教遠樹遮攔却，蘆荻生來直到天。
已至湖尾望見西山三首·其二
作者：楊萬里
朝代：宋

蘆荻中間一港深，蔞蒿如柱不成簪。
正愁半日無村落，遠有人家在樹林。
已過吳江阻風上湖口二首·其一
作者：楊萬里
朝代：宋

五日姑蘇一醉中，醉中看盡牡丹紅。
阻風只怕松江渡，過了松江却阻風。
已過吳江阻風上湖口二首·其二
作者：楊萬里
朝代：宋

南風捲水入湖去，落盡波痕不復回。
更被綱船礙歸舫，一船過盡一船來。
已過胥口將近釣臺
作者：楊萬里
朝代：宋

睡起衣襟亂，頭巾百摺痕。
帆端風色緊，船底水聲喧。
胥口冤餘浪，嚴灘釣處村。
因行還訪古，故老莫能言。
平望夜景
作者：楊萬里
朝代：宋

二鼕鼕，三當當。
夜泊平望更點長，新月無光湖有光。
昨宵一雪今宵霜，犬吠兩岸歸人忙。
夜深人靜無一事，畫燭泣殘人欲睡。
忽有漁船外水來，一棹波聲風雨至。
半生墮在紅塵中，浮家東吳東復東。
樓船夜宿瑠璃國，誰言別有水精宮。
平賊班師明發潮州
作者：楊萬里
朝代：宋

不是潢池赤白囊，何緣杖屨到潮陽。
官軍已掃狐兔窟，歸路莫孤山水鄉。
便去羅浮參玉局，更登浴日折扶桑。
還家兒女搜行李，滿袖雲煙雪月香。
幼圃
作者：楊萬里
朝代：宋

寓舍中庭劣半弓，燕泥爲圃石爲墉。
瑞香萱草一兩本，葱葉蔊苗三四叢。
穉子落成小金谷，蝸牛卜築別珠宮。
也思日涉隨兒戲，一逕惟看蟻得通。
幽居三詠·誠齋
作者：楊萬里
朝代：宋

浯溪見了紫巖回，獨笑春風儘放懷。
謾向世人談昨夢，便來喚我作誠齋。
幽居三詠·釣雪舟
作者：楊萬里
朝代：宋

青鞋黄帽綠蓑衣，釣雪舟中雪政飛。
歸自嚴州無一物，扁舟載得釣臺歸。
幽居三詠·雲卧菴
作者：楊萬里
朝代：宋

十年兩袖軟紅塵，歸濯滄浪且幅巾。
不是白雲留我住，我留雲住卧閑身。
幽居感興
作者：楊萬里
朝代：宋

葛製冰餐消幾錢，雲棲水宿本臞仙。
回頭背汗渾如雨，賺却閑身四十年。
庚子正月五日曉過大皋渡二首·其一
作者：楊萬里
朝代：宋

霧外江山看不真，只憑雞犬認前村。
渡船滿板霜如雪，印我青鞋第一痕。
庚子正月五日曉過大皋渡二首·其二
作者：楊萬里
朝代：宋

危沙崩岸欲侵牆，直下清江百尺强。
過了筍輿元未覺，忽然回首冷思量。
庚寅正月送羅季周遊學禾川
作者：楊萬里
朝代：宋

眼邊相識蠶樣密，如子歲寒萬纔一。
我往西山子義山，老裏一別堪三年。
外舅陰功不知數，諸孫太半廊廟具。
學文先要學忍饑，明年看子刺天飛。
庚戌正月三日約同舍游西湖十首·其一
作者：楊萬里
朝代：宋

不到西湖又兩年，西湖風物故依然。
道旁松檜俱無恙，笑我重來雪滿顛。
庚戌正月三日約同舍游西湖十首·其一〇
作者：楊萬里
朝代：宋

閘住清泉似鏡平，閘開奔浪作潮聲。
放開一板還收去，依舊穿沙繞石行。
庚戌正月三日約同舍游西湖十首·其七
作者：楊萬里
朝代：宋

上竺諸峰深復深，一重一掩翠雲衿。
只言人跡無來路，動地鐘聲與梵音。
庚戌正月三日約同舍游西湖十首·其三
作者：楊萬里
朝代：宋

黄金榜揭集芳園，只隔牆頭便是天。
西母雲車寒未降，鶑花作意辦新年。
庚戌正月三日約同舍游西湖十首·其九
作者：楊萬里
朝代：宋

樹生石上土全無，只見青葱不見枯。
好在冷泉亭下水，爲渠憑檻數游魚。
庚戌正月三日約同舍游西湖十首·其二
作者：楊萬里
朝代：宋

春光欲動意猶遲，未許游人浪見伊。
只有梅花藏不得，隔籬穿竹出橫枝。
庚戌正月三日約同舍游西湖十首·其五
作者：楊萬里
朝代：宋

下竺泉從上竺來，前波後浪緊相催。
泉聲似說西湖好，流到西湖不要回。
庚戌正月三日約同舍游西湖十首·其八
作者：楊萬里
朝代：宋

家家砌下過清泉，寺寺雲邊占碧山。
走馬來看已心醒，更教選勝住中間。
庚戌正月三日約同舍游西湖十首·其六
作者：楊萬里
朝代：宋

補種杉松逕已成，泥乾塵浄正堪行。
草芽併作傷心碧，只欠先生屐子聲。
庚戌正月三日約同舍游西湖十首·其四
作者：楊萬里
朝代：宋

南北高峰巧避人，旋生雲霧半腰橫。
縱然遮得青蒼面，玉塔雙尖分外明。
庚申東園花發二首·其一
作者：楊萬里
朝代：宋

曉風細細復鮮鮮，也不鳴條也不喧。
却被花枝勾引著，掀桃舞柳恣它顛。
庚申東園花發二首·其二
作者：楊萬里
朝代：宋

桃蹊李徑舊分栽，紅白教它各自開。
可是桃花逞顔色，一枝穿過李花來。
度小橋
作者：楊萬里
朝代：宋

危橋度中半，深溪動人心。
欲返業至此，將進眩下臨。
已涉尚回顧，溪水知幾深。
誰能大此橋，以安往來人。
度雪臺
作者：楊萬里
朝代：宋

二月盡頭三月來，紅紅白白一齊開。
酴醾正要金沙映，莫道金沙只漫栽。
延之寄詩覓道院集遣騎送呈和韻謝之
作者：楊萬里
朝代：宋

與君鬢髮總星星，詩句輸君老更成。
別去多時頻夢見，夜來一雨又秋生。
故人金石情猶在，贈我瓊琚雪似清。
誰把尤楊語同日，不教李杜獨齊名。
延陵懷古·延陵季子
作者：楊萬里
朝代：宋

荆之溪兮澹以幽，惠之山兮雲侔。
思君子兮不見，莽草樹兮脩脩。
面句吳兮東而坐，背朱方兮北卧。
齊楚豈不强而大兮吾王以妥，賢於國其無裨兮，不曰季子存而吳賀。
彼懵者之躗言兮，謂兆亡於讓王。
弗丕承於考心兮，用永五湖之與三江。
祀太伯其忽諸兮，顧襲譽於子臧。
曾不知民無讓而不立兮，自古皆有亡。
諏屺岵與鋤箕兮，疇莫知其重輕。
若千乘暨簞豆兮，絜豐約而則明。
迨躬逢而利怵兮，亦幾何而靡爭。
謂吾札之不懿兮，札亦恬受而茹聲。
思復思兮君子，乾坤毀而日月息兮，則君子之亦死。
廷弼弟座上絕句
作者：楊萬里
朝代：宋

黄雀初肥入口銷，玉醅新熟得春饒。
主人更恐香無味，沉水龍涎作伴燒。
引見前一夕寓宿徐元達小樓元達招符君俞胡季永小集走筆和君俞韻
作者：楊萬里
朝代：宋

主賓呼酒卷滄溟，我亦何人與德星。
高閣連雲壓潮白，前山倒影入杯青。
細哦秀句清無底，匹似疎梅寒更馨。
不惜坐間作頹玉，只愁宮漏又須聽。
張丞相詠歸亭詞二首·其一
作者：楊萬里
朝代：宋

湘之山兮幽幽，湘之水兮舒舒，我來兮桂之陽。
春聿云莫兮，上下綠浄而交如。
鳥鳴兮花乾，彼湘之人士兮詠游而魚魚。
長者兮矩步，童子玉雪兮趨亦趨。
挾策兮抱琴，若將游兮物之初。
野風兮脩脩，吹萬而不可執兮，所過而敷腴。
長者顧謂童子曰：快哉此風，吾爲汝援琴而歌之。
歌曰：滄浪兮濯纓，風涼兮舞雩。
微德人兮焉歸，以斯道兮金玉。
予欲問津兮沂之水，其則不遠兮，又焉知湘江之非歟。
張丞相詠歸亭詞二首·其二
作者：楊萬里
朝代：宋

茞蘭圃兮沼芙蕖，有美君子兮何斯其燕居。
孚尹兮袖間，陞白虹兮斗之虛。
章甫兮深衣，御風騎氣而天游兮，與造化而爲徒。
獨立萬物之表兮，室邇而人甚遠。
山立而淵靚兮，道德燕及乎蟲魚。
韋編兮在手，隠几而卧兮，夢一丈夫。
首肖乎尼山兮河其目，莞爾而笑兮告予以下學而上達，知我者其天乎。
忽寤兮四顧，欵乃一聲兮亭之西隅。
張仲良久約出郊以詩督之二首·其一
作者：楊萬里
朝代：宋

百花亭下花如海，子厚宅前溪似油。
幕下風流法曹掾，坐窗猶未作遨頭。
張仲良久約出郊以詩督之二首·其二
作者：楊萬里
朝代：宋

只道今春不肯晴，已晴誰遣不郊行。
忍違花底提壺語，不慮屋頭鳩婦鳴。
張功父索余近詩余以南海朝天二集示之蒙題七字
作者：楊萬里
朝代：宋

作者于今星樣稀，淒其望古駟難追。
空桑孤竹陶元亮，玉佩瓊琚杜拾遺。
自笑吟秋如嬾婦，可能擊鼓和馮夷。
報章不作南金直，慚愧君家丙藁詩。
張功父舊字時可慕郭功父故易之求予書其意再贈五字
作者：楊萬里
朝代：宋

冰雪相投處，風期一笑間。
只今張桂隠，絕慕郭青山。
功父雙何遠，相如了不關。
鳥飛暮天碧，此句急追還。
張功父請祠甚力得之簡以長句
作者：楊萬里
朝代：宋

老夫不及朱師古，納却太常少卿得潼府。
老夫不及張約齋，乞得華州仙觀名雲臺。
金印如斗床滿笏，富貴何曾膏白骨。
一世窮忙爲阿誰，終日逢人皺兩眉。
賣身長鬚仍赤脚，忍面墦間乞東郭。
添丁德曜喜欲顛，孤竹一簞真箇錯。
張君有宅復有田，朱君歸去無一錢。
老夫老矣不歸去，五柳先生應笑汝。
張功父送牡丹續送酴醾且示酴醾長篇和以謝之
作者：楊萬里
朝代：宋

溪桃紅霞作紅雨，海棠飄盡春無處。
約齋錦幄一夜空，行李移歸雪宮住。
只道青蛟弱無力，飛上朱簷還有翼。
貪看翡翠積成堆，忽吐瓊瑶真作劇。
素影與月相將迎，綠雲和露相扶擎。
南枝暗香久寂莫，此花與梅同一清。
老夫最愛嚼香雪，不但解酲仍滌熱。
牡丹未要煎牛酥，酴醾相領入冰壺。
約齋知我春愁重，併遣二友來相娛。
惜無老盆一快舉，淡日微風花自舞。
約齋詩瘦浪作癡，君不見酒不到劉伶墳上土。
張子儀太社折送秋日海棠二首·其一
作者：楊萬里
朝代：宋

新樣西風較劣些，重陽還放海棠花。
春紅更把秋霜洗，且道精神佳不佳。
張子儀太社折送秋日海棠二首·其二
作者：楊萬里
朝代：宋

木蕖籬菊總無光，秋色今年付海棠。
爲底夜深花不睡，翠紗袖上月和霜。
張尉惠詩和韻謝之三首·其一
作者：楊萬里
朝代：宋

下筆生波便百川，字間句裏總超然。
讀來清氣涼人骨，六月真成九月天。
張尉惠詩和韻謝之三首·其三
作者：楊萬里
朝代：宋

老去才情半掬慳，不愁不退豈愁前。
清風明月無拘管，與子分張更一年。
張尉惠詩和韻謝之三首·其二
作者：楊萬里
朝代：宋

軟紅塵裏眼曾開，苦被新詩猛喚回。
借問錦心能底巧，更從月脇摘將來。
張幾仲侍郎挽詞三首·其一
作者：楊萬里
朝代：宋

半世金閨彥，中年碧落班。
一般俱紫橐，千古忽青山。
秋入篇章裏，春生岳牧間。
汾陽舊部曲，白髮萬人潸。
張幾仲侍郎挽詞三首·其三
作者：楊萬里
朝代：宋

京口連滄觀，洪都孺子亭。
飛觴回落月，灑筆濕寒星。
別去長離索，歸來遽杳冥。
知公喜儂句，五字酹英靈。
張幾仲侍郎挽詞三首·其二
作者：楊萬里
朝代：宋

烈考同心德，中興異姓王。
勳勞貫三極，文獻在諸郎。
公也山林味，天乎日月忙。
一生非不達，晚達却堪傷。
彥通以詩送石菖蒲和謝之
作者：楊萬里
朝代：宋

笑拂孤芳旋汲泉，忽如身墮曉霜天。
一生寒瘦知何用，只得清名垂萬年。
彥通叔祖約游雲水寺二首·其一
作者：楊萬里
朝代：宋

出門天色陰晴半，著雨途間進退難。
知得招提在何許，只憑田父指林間。
彥通叔祖約游雲水寺二首·其二
作者：楊萬里
朝代：宋

竹深草長綠冥冥，有路如無又斷行。
風亦恐吾愁寺遠，殷勤隔雨送鐘聲。
往安福宿代度寺
作者：楊萬里
朝代：宋

春前臘後暖還寒，陌上泥中濕更乾。
野寺鳴鐘招我宿，遠峰留雪待誰看。
待家釀未至且買姜店村酒
作者：楊萬里
朝代：宋

奔走人都倦，檐檠酒未來。
那能待竹葉，隨喜喚茅柴。
蘆菔仍多煮，菴摩带淺煨。
深村市無肉，草草兩三杯。
待次臨漳諸公薦之易地毗陵自媿無濟劇才上章丐祠
作者：楊萬里
朝代：宋

亦豈真辭祿，誰令自不才。
更須三釜戀，未放兩眉開。
道我今貧却，何朝不飯來。
商量若爲可，杜宇一聲催。
後一月再宿城外野店夙興入城謁益公二首·其一
作者：楊萬里
朝代：宋

吹燈覽鏡又匆匆，烏帽新時白鬢空。
殘月忙追曉星上，飛霜先到轎窗中。
如何五鼓寒十倍，不肯半分饒一翁。
到得火輪相暖熱，山霏特地碧曚曨。
後一月再宿城外野店夙興入城謁益公二首·其二
作者：楊萬里
朝代：宋

歸途未信欲斜陽，只怪行人影轉長。
松壽已高猶綠髮，楓年方少更紅裳。
秋光便是天金谷，畫本偷歸我錦囊。
只怨衝寒歎行役，青鞋布襪却芬香。
後圃散策
作者：楊萬里
朝代：宋

花徑雨後涼，樹聲風外戰。
杖屨頓輕鬆，兒女同行散。
少者前已失，老者後仍倦。
隔林吹笑語，相聞如對面。
明明去人近，眇眇彌步遠。
松杉滿地影，一瞬忽不見。
仰觀紫日輪，偶度白雲片。
佳處留再來，前山未須徧。
後圃杏花
作者：楊萬里
朝代：宋

小樹手初種，當年花便稠。
揀枝那忍折，繞徑祗成愁。
淡了猶紅在，留渠肯住不。
無端萬銀竹，判却一春休。
後圃秋步
作者：楊萬里
朝代：宋

夏箑秋新妬，暄窗冷早侵。
病葵萱未悟，落果草偏深。
老矣曾榮望，歸歟更嬾心。
此冠彈與掛，若箇不山林。
後苦寒歌
作者：楊萬里
朝代：宋

白鷗立雪脛透冷，鸕鷀避風飛不正。
一雙野鴨欺晚寒，出沒冰河底心性。
絕憐紅船黄帽郎，綠蓑青篛牽牙檣。
生愁墮指脫兩耳，蘆花亦無何許藏。
遣騎前頭買乾荻，速烘燄火與一炙。
三足老鴉寒不出，看雲訴天天不泣。
徐氏太淑人挽詞二首·其一
作者：楊萬里
朝代：宋

三子官期至，同時各致勤。
爭迎阿潘母，獨就大馮君。
喜入烏巢舍，驚傳鶴弔墳。
傷心是廷尉，目斷太行雲。
徐氏太淑人挽詞二首·其二
作者：楊萬里
朝代：宋

赤矢生名族，烏衣媲德門。
萱堂登九秩，蘭砌頷重孫。
樂飲占蛇日，翻隨藥兔魂。
一生參貝葉，夢幻了無痕。
得壽仁壽俊二子中塗家書三首·其一
作者：楊萬里
朝代：宋

二子別我歸，兼旬無消息。
客有饋荔枝，盈籃風露色。
絳羅蹙寶髻，冰彈濺柘液。
老夫非不饞，忍饞不忍喫。
急呼兩健步，爲我致渠側。
默數川陸程，幾日當返役。
惟愁香味壞，色變那敢惜。
十日兩騎還，千里一紙墨。
把書五行下，廢書雙淚滴。
不如未到時，當喜翻不懌。
得壽仁壽俊二子中塗家書三首·其三
作者：楊萬里
朝代：宋

我昔如汝長，壯志在四方。
集賢給筆札，秉燭促夜裝。
平明出門去，振衣不徬徨。
先君泫然泣，感我令我傷。
先君顧我語，汝行勿斷腸。
它日汝養子，此悲會身當。
老懷追陳迹，心折涕泗滂。
得壽仁壽俊二子中塗家書三首·其二
作者：楊萬里
朝代：宋

子壯祇覺幼，子學祇覺遲。
二子忽頎然，語離又作悲。
今年來官下，二子暫我隨。
懸知住不久，且復相從嬉。
鶴書自天降，槐花呼汝歸。
伯也恐我愁，願留不忍辭。
仲也慘不釋，飛鳴思及時。
豈有鳳將雛，雛長禁其飛。
決焉遣還家，一笑更不疑。
傍人怪無淚，淚入肝與脾。
得壽仁壽俊二子書皆以病不及就試且報來期二首·其一
作者：楊萬里
朝代：宋

二子何時到，三秋欲盡頭。
收渠半張紙，洗我一年愁。
不得毛錐力，元非子墨羞。
海山寒更碧，整駕待同游。
得壽仁壽俊二子書皆以病不及就試且報來期二首·其二
作者：楊萬里
朝代：宋

滿望鵬飛上，誰令馬不前。
草玄真浪苦，曳白亦無緣。
兄弟年二十，塵埃路四千。
速來飲官酒，不用一銅錢。
得小兒壽俊家書
作者：楊萬里
朝代：宋

父子初別雙淚垂，別我既久忘却思。
忽得一書喜且悲，恰似向來初別時。
汝翁在官緣索米，吾兒在家勉經史。
舉頭二千四百里，亙山啼鳥偏入耳。
詩成自哦只自知，便風不敢寄吾兒。
汝望白雲穿却眼，若得此詩恐腸斷。
徑須父子早歸田，粗茶淡飯終殘年。
得省榜見羅仲謀曾無逸策名夜歸喜甚通夕不寐得二絕句·其一
作者：楊萬里
朝代：宋

淡墨高垂兩客名，夜歸到曉睡難成。
却緣二喜添三喜，聽得黄鸝第一聲。
得省榜見羅仲謀曾無逸策名夜歸喜甚通夕不寐得二絕句·其二
作者：楊萬里
朝代：宋

兩日陰晴較不常，嫩寒輕暖雜花香。
今晨天色休休問，卧看紅光點屋梁。
得親老家問二首·其一
作者：楊萬里
朝代：宋

節裏難爲客，家中數有書。
慈親問歸否，意緒各何如。
强酒那能盡，添愁不更除。
舊來貧未仕，父子豈相疎。
得親老家問二首·其二
作者：楊萬里
朝代：宋

濟世吾無策，迎親仕屢驚。
乾坤裂未補，簪笏達何榮。
三徑猶須祿，羣飛不復情。
山林早回首，詩酒且平生。
從丁家洲避風行小港出荻港大江三首·其一
作者：楊萬里
朝代：宋

蓼岸藤灣隔盡人，大江小汊繞成輪。
圍蔬放荻不爭地，種柳堅隄非買春。
匏瓠放教俱上屋，漁樵相倚自成鄰。
夜來更下西風雪，蕎麥梢頭萬玉塵。
從丁家洲避風行小港出荻港大江三首·其三
作者：楊萬里
朝代：宋

蘆揮麈尾話清秋，柳弄腰支舞綠洲。
引得江風顛入骨，戲拋波浪過於樓。
十程擬作一程快，一日翻成十日留。
未到大江愁未到，大江到了更添愁。
從丁家洲避風行小港出荻港大江三首·其二
作者：楊萬里
朝代：宋

荻籬蕭灑織來新，茅屋橫斜畫不真。
乾地種禾那用水，濕蘆經火自成薪。
島居莫笑三百里，菜把活它千萬人。
白浪打天風動地，何曾驚著一微塵。
從提舉黄元章登齊山寺後上清巖翠微亭望郡城左清溪右大江蓋絕境云
作者：楊萬里
朝代：宋

西山落日浴長江，併貫清溪作一光。
千嶂圍來天四合，孤城涌出水中央。
樓臺玉塔雲間見，楊柳金隄鏡裏長。
客子要窮秋浦眼，翠微亭上上清旁。
從范至能參政游石湖精舍坐間走筆二首·其一
作者：楊萬里
朝代：宋

孤塔鷗邊迥，千巖鏡裏看。
折花倩人插，摘葉護窗寒。
不是無相識，相從却是難。
歸舟望精舍，已在白雲端。
從范至能參政游石湖精舍坐間走筆二首·其二
作者：楊萬里
朝代：宋

震澤分波入，垂虹隔水看。
何須小風起，生怕牡丹寒。
政坐諸峰好，端令落筆難。
催人理歸棹，落日許無端。
徧游廬山示萬杉長老大璉
作者：楊萬里
朝代：宋

肩輿小斑筠，地志古青冊。
初穿千長松，忽仰萬絕壁。
觀山不知名，披志失山色。
行行問不住，一一漸可識。
何代五老人，登峰化爲石。
年齡今幾春，齒牙諒無力。
天賜五玉乳，與渠供朝食。
淵明醉眠處，石上印耳迹。
逸少養鵝池，蘚花漬餘墨。
鶴鳴南天青，龜拜北斗白。
栖賢緣不淺，月枕借雲席。
萬杉與開先，弄泉碎珠璧。
病眸貪窮眺，趼趾怯周歷。
同游多俊人，淡話半禪伯。
茲來殆天假，不爾豈人及。
歸船載曉星，回首兩相憶。
微雨
作者：楊萬里
朝代：宋

要知微雨密還疎，空裏看來直是無。
不被波間三兩點，阿誰見破妙工夫。
微雨玉井亭觀荷
作者：楊萬里
朝代：宋

猛雨打萬荷，怒聲戰秋鼙。
水銀忽成泓，一寫無復遺。
不如微雨來，翠盤萬珠璣。
荷翻珠不落，細響密更稀。
清如雪觸窗，三更夢聞時。
語君君不信，對境當自知。
德壽宮慶壽口號·其一
作者：楊萬里
朝代：宋

長樂宮前望翠華，玉皇來賀太皇家。
青天白日仍飛雪，錯認東風轉柳花。
德壽宮慶壽口號·其一〇
作者：楊萬里
朝代：宋

甲戌王春試集英，小臣曾是老門生。
蒼顔華髮鵷行裏，也聽鈞天九奏聲。
德壽宮慶壽口號·其七
作者：楊萬里
朝代：宋

花外班行霧外天，何緣子細望龍顔。
小窺玉色真難老，底用臞仙九轉丹。
德壽宮慶壽口號·其三
作者：楊萬里
朝代：宋

春色何須羯鼓催，君王元日領春回。
牡丹芍藥薔薇朵，都向千官帽上開。
德壽宮慶壽口號·其九
作者：楊萬里
朝代：宋

堯舜同時已甚都，祖孫四世古今無。
誰將寫日摹天手，畫作皇王盛事圖。
德壽宮慶壽口號·其二
作者：楊萬里
朝代：宋

清曉鞭聲出禁中，驚開剩雨及殘風。
金鴉銜取紅鸞扇，飛上玻瓈碧海東。
德壽宮慶壽口號·其五
作者：楊萬里
朝代：宋

帝捧瑶觴玉座前，綵衣三世祝堯年。
天皇八十一萬歲，休說莊椿兩八千。
德壽宮慶壽口號·其八
作者：楊萬里
朝代：宋

甘露祥風天上來，今回恩數賽前回。
都將四海歡聲裏，釀作慈皇萬壽杯。
德壽宮慶壽口號·其六
作者：楊萬里
朝代：宋

天父晨興未出房，君王忍冷立風廊。
忽然鳴蹕珠簾捲，萬歲聲傳震八荒。
德壽宮慶壽口號·其四
作者：楊萬里
朝代：宋

雙金獅子四金龍，噴出香雲繞殿中。
太上垂衣今上拜，百王曾有箇家風。
德遠叔坐上賦肴核八首·人面子
作者：楊萬里
朝代：宋

喜時能笑醉能歌，眉映青山眼映波。
舊日美如潘騎省，只今瘦似病維摩。
德遠叔坐上賦肴核八首·牛尾狸
作者：楊萬里
朝代：宋

瓊瑶風骨褐衣裘，野果初紅玉露秋。
僧孺喚渠登榜尾，季狸只合隠山頭。
德遠叔坐上賦肴核八首·糖霜
作者：楊萬里
朝代：宋

亦非崖蜜亦非餳，青女吹霜凍作冰。
透骨清寒輕著齒，嚼成人迹板橋聲。
德遠叔坐上賦肴核八首·糟蟹
作者：楊萬里
朝代：宋

橫行湖海浪生花，糟粕招邀到酒家。
酥片滿螯凝作玉，金穰鎔腹未成沙。
德遠叔坐上賦肴核八首·蔊菜
作者：楊萬里
朝代：宋

齏臼文辭粲受辛，子牙爲祖芥爲孫。
勸君莫謁獨醒客，只謁高陽社裏人。
德遠叔坐上賦肴核八首·藕
作者：楊萬里
朝代：宋

荷衣芰製雪爲容，家住雲煙太華峰。
外面看來真璞玉，胸中琱出許玲瓏。
德遠叔坐上賦肴核八首·蜜金橘
作者：楊萬里
朝代：宋

風餐露飲橘洲仙，胸次清於月樣圜。
俠客偶遺金彈子，蜂王撚作菊花鈿。
德遠叔坐上賦肴核八首·銀杏
作者：楊萬里
朝代：宋

深灰淺火略相遭，小苦微甘韻最高。
未必雞頭如鴨脚，不妨銀杏伴金桃。
怪菌歌
作者：楊萬里
朝代：宋

雨前無物撩眼界，雨裏道邊出奇怪。
數莖枯菌破土膏，即時便與人般高。
撒開圓頂丈來大，一菌可藏人一箇。
黑如點漆黄如金，第一不怕驟雨淋。
得雨聲如打荷葉，脚如紫玉排粉節。
行人一箇掇一枚，無雨即闔有雨開。
與風最巧能向背，忘却頭上天倚蓋。
此菌破來還可補，只不堪餐不堪煮。
悶歌行十二首·其一
作者：楊萬里
朝代：宋

山行舊路不堪重，及汎湖波又阻風。
世上舟車無一穩，乾坤可是剩詩翁。
悶歌行十二首·其一〇
作者：楊萬里
朝代：宋

南人方理北歸舟，北地風來便作愁。
不道北船等多日，北風不作不成休。
悶歌行十二首·其一一
作者：楊萬里
朝代：宋

大風動地卷波頭，索酒頻添醉未休。
不判明朝教作病，却圖今夕要忘愁。
悶歌行十二首·其一二
作者：楊萬里
朝代：宋

風力掀天浪打頭，只須一笑不須愁。
近看兩日遠三日，氣力窮時會自休。
悶歌行十二首·其七
作者：楊萬里
朝代：宋

新詩哦罷倦來眠，蝴蝶飛游八極邊。
船外風濤如霹靂，一聲不到睡鄉天。
悶歌行十二首·其三
作者：楊萬里
朝代：宋

一夜顛風翻却天，簸將白浪到天邊。
康郎尚自無根脚，斗大洲頭却繫船。
悶歌行十二首·其九
作者：楊萬里
朝代：宋

船上猶餘一日糧，湖心糧盡糴何鄉。
仙家辟穀從誰學，明日無炊即秘方。
悶歌行十二首·其二
作者：楊萬里
朝代：宋

同列諸公總勸予，歸時切莫過重湖。
婺源五嶺祁門峽，今是危塗是坦塗。
悶歌行十二首·其五
作者：楊萬里
朝代：宋

書策看來已覺煩，詩篇厭了更休論。
客心未便無安頓，試數油窗雨點痕。
悶歌行十二首·其八
作者：楊萬里
朝代：宋

湖心何許有人煙，上下雙天兩點山。
犬吠雞鳴四船裏，旋成水國一家村。
悶歌行十二首·其六
作者：楊萬里
朝代：宋

一風拋起萬瓊樓，几子康郎總掉頭。
莫怕浪高洲盡沒，海船下碇併無洲。
悶歌行十二首·其四
作者：楊萬里
朝代：宋

問來鄔子到南康，水路都來兩日强。
屈指行程誰道遠，如今不敢問都昌。
悼雙珍辭
作者：楊萬里
朝代：宋

有傅者嶺兮，有玄者潭。
崒乎瓊臺與玉堂兮，天垂光而蔚藍。
寶祲下蟠乎九淵兮，瓌彩上絢乎千巖。
羌旁磚轇轕而不漓兮，耿虹貫乎晴嵐。
劬玉衡之望氣兮，九載旭考而宵參。
曰西江之軫墟兮，孕雙珍乎泥之潛。
匪珠胎之雙止兮，則瑴玉其美兼。
帝令雷公以持斧兮，敕陽侯以發函。
逝將修貢于玉府兮，旅清廟而爾瞻。
夫何夔魖獝狂之予妬兮，肆爲伯明之讒。
蹇訴帝以不好兮，未聽六丁之窮探。
飛巨石以載震兮，洶怒濤以有嚴。
連璧毀于石韞兮，雙珠裂于波涵。
卞和慟以叫帝閽兮，隨侯泣以衣沾。
帝亦悲傷而末如之何兮，磔不若魑魅而不厭。
安得雙珍之再芒兮，迥映乎西江之北南。
惠山雲開復合
作者：楊萬里
朝代：宋

二年常州不識山，惠山一見開心顔。
只嫌雨裏不子細，髣髴隔簾青玉鬟。
天風忽吹白雲坼，翡翠屏開倚南極。
政緣一雨染山色，未必雨前如此碧。
看山未了雲復還，雲與詩人偏作難。
我船自向蘇州去，白雲穩向山頭住。
惠州豐湖亦名西湖二首·其一
作者：楊萬里
朝代：宋

左瞰豐湖右瞰江，五峰出沒水中央。
峰頭寺寺樓樓月，清殺東坡錦繡腸。
惠州豐湖亦名西湖二首·其二
作者：楊萬里
朝代：宋

三處西湖一色秋，錢塘潁水更羅浮。
東坡元是西湖長，不到羅浮便得休。
惠泉分茶示正孚長老
作者：楊萬里
朝代：宋

寒泓不到十餘年，老眼重看意惘然。
漱裂蒼崖玉龍口，墮成清鏡雪花天。
須煩佛界三昧手，拈出茶經第二泉。
珍重贊公驚久別，且談詩句未談禪。
惠泉酒熟
作者：楊萬里
朝代：宋

敲冰汲山泉，炊玉釀霜醅。
忽然油成泓，失却瓊作堆。
抱甕輸竹渠，挈瓶注銀杯。
銀杯不解飲，傾瀉入我懷。
酒聖凡五傳，道統到吾儕。
誰云孟氏醇，軻死不傳來。
醉鄉天張幕，糟丘麴爲臺。
吾欲往相宅，今夕未擬回。
感秋
作者：楊萬里
朝代：宋

舊不悲秋只愛秋，風中吹笛月中樓。
如今秋色渾如舊，欲不悲秋不自由。
感秋二首·其一
作者：楊萬里
朝代：宋

今歲五十二，豈爲年少人。
荷涼欣暑退，蟬苦怨秋新。
澹慮翻成感，彫詩不著塵。
小兒知得句，頻掉小烏巾。
感秋二首·其二
作者：楊萬里
朝代：宋

南國初涼日，東吳欲盡頭。
露荷幽馥曉，雲日澹光秋。
也愛西風爽，其如半老休。
蟬聲與蛩響，計會兩催愁。
感秋五首·其一
作者：楊萬里
朝代：宋

昨扇猶午携，今裳覺晨單。
起來且復卧，未敢窺柴關。
不知病至此，爲復老使然。
平生性剛燥，畏熱長喜寒。
念昔忝鄉賦，踐雪詣春官。
布褐背不纊，芒鞋繭且穿。
長亭夜濯足，吹燈呻故編。
買酒破孤悶，浩歌殷屋椽。
何曾悲廩秋，山稜聳臞肩。
秋風吹我髓，秋露滴我肝。
我欲與秋敵，秋先令我酸。
歎息復歎息，誰是長少年。
感秋五首·其三
作者：楊萬里
朝代：宋

隤照趣夕黯，孤燈啟宵明。
老夫倦欲睡，似醉復如醒。
寸心無寸恨，坦如江海清。
秋蛩何爲者，四面作怨聲。
淒惻竟未已，抑揚殊不平。
切切百千語，遞遞三四更。
遶砌尋不得，靜坐復爭鳴。
有口汝自苦，我醉不汝聽。
感秋五首·其二
作者：楊萬里
朝代：宋

盥漱已云畢，危坐正冠衣。
攬鏡忽見我，不識我爲誰。
自倚身尚强，不悟年已衰。
舉頭視嘉木，向人慘無姿。
我欲訴渠老，渠乃懷秋悲。
木悲不解飲，瑟瑟聲怨咨。
我且呼麴生，細細斟酌之。
我醉不知我，更知春秋爲。
感秋五首·其五
作者：楊萬里
朝代：宋

平生畏長夏，一念願清秋。
如何遇秋至，不喜却成愁。
書冊秋可讀，詩句秋可搜。
永夜宜痛飲，曠野宜遠遊。
江南萬山川，一夕入寸眸。
請辦雙行纏，何處無一丘。
感秋五首·其四
作者：楊萬里
朝代：宋

秋曉寒可忍，秋夕永難度。
青燈照書冊，兩眼如隔霧。
掩卷却孤坐，塊然與誰語。
倒卧卧不得，起行行無處。
屋角忽生明，山月到庭戶。
似憐幽獨人，深夜約清晤。
我吟月解聽，月轉我亦步。
何必更讀書，且與月聯句。
感興
作者：楊萬里
朝代：宋

去國還家一歲陰，鳳山錦水更登臨。
別來蠻觸幾百戰，險盡山川多少心。
何似閑人無藉在，不妨冷眼看昇沉。
荷花正閙蓮蓬嫩，月下松醪且滿斟。
感興
作者：楊萬里
朝代：宋

看書已怯短檠燈，覓句猶鏘澗水聲。
詩瘦近來惟有骨，可憐辛苦爲虛名。
感興
作者：楊萬里
朝代：宋

行役忘衰暮，逢春感物華。
一來梅嶺外，三見木綿花。
山鹿寧游市，江鷗本卧沙。
紅塵無了日，白髮未還家。
慶長叔招飲一杯未釂雪聲璀然即席走筆賦十詩·其一
作者：楊萬里
朝代：宋

晚飲西鄰大阮家，天風吹雪入簷牙。
呼僮浄掃青苔地，莫遣纖塵涴玉花。
慶長叔招飲一杯未釂雪聲璀然即席走筆賦十詩·其一〇
作者：楊萬里
朝代：宋

燕寧軒裏集羣仙，薄宦歸來又兩年。
梅影舞風風舞雪，勸人何苦怯金船。
慶長叔招飲一杯未釂雪聲璀然即席走筆賦十詩·其七
作者：楊萬里
朝代：宋

南烹北果聚君家，象箸冰盤物物佳。
只有蔗霜分不得，老夫自要嚼梅花。
慶長叔招飲一杯未釂雪聲璀然即席走筆賦十詩·其三
作者：楊萬里
朝代：宋

老子那知鬢脚凋，忍寒拚命看珠跳。
却嫌地暖無冰凍，恰則飛來恰則銷。
慶長叔招飲一杯未釂雪聲璀然即席走筆賦十詩·其九
作者：楊萬里
朝代：宋

酒香端的似梅無，小摘梅花浸酒壺。
莫遣南枝獨醒著，一杯聊勸雪肌膚。
慶長叔招飲一杯未釂雪聲璀然即席走筆賦十詩·其二
作者：楊萬里
朝代：宋

長廊盡處繞梅行，過盡風聲得雪聲。
醉裏不愁飄濕面，自舒翠袖點瓊英。
慶長叔招飲一杯未釂雪聲璀然即席走筆賦十詩·其五
作者：楊萬里
朝代：宋

雪政飛時梅政開，倩人和雪折庭梅。
莫教顫脫梢頭雪，千萬輕輕折取來。
慶長叔招飲一杯未釂雪聲璀然即席走筆賦十詩·其八
作者：楊萬里
朝代：宋

不是今宵雪不清，只愁清殺老書生。
不知落得幾多雪，做盡北風無限聲。
慶長叔招飲一杯未釂雪聲璀然即席走筆賦十詩·其六
作者：楊萬里
朝代：宋

急雪穿簾繞蠟燈，梅花微笑古銅瓶。
朔風惡劇驚人殺，吹倒琉璃六曲屏。
慶長叔招飲一杯未釂雪聲璀然即席走筆賦十詩·其四
作者：楊萬里
朝代：宋

梅花得雪更清妍，折入燈前細撚看。
下却珠簾教到地，橫枝太瘦不禁寒。
憂患感歎二首·其一
作者：楊萬里
朝代：宋

醉裏還多感，醒來却更愁。
醉醒都不是，愁感幾時休。
憂患感歎二首·其二
作者：楊萬里
朝代：宋

老去情懷已不勝，愁邊災患更相仍。
胸中莫著傷心事，東處銷時西處生。
憩冷水村道傍榴花初開
作者：楊萬里
朝代：宋

蒨羅縐薄剪薰風，已自花明蔕亦同。
不肯染時輕著色，却將密綠護深紅。
憩分水嶺望鄉二首·其一
作者：楊萬里
朝代：宋

嶺頭泉眼一涓流，南入虔州北吉州。
只隔中間些子地，水聲滴作兩鄉愁。
憩分水嶺望鄉二首·其二
作者：楊萬里
朝代：宋

嶺北泉流分外忙，一聲一滴斷人腸。
浪愁出却廬陵界，未入梅山總故鄉。
憩懷古堂
作者：楊萬里
朝代：宋

新葺懷古堂，舊臨郭璞池。
去歲夏徂秋，無日不此嬉。
茨菰無暑性，芙蕖有涼姿。
今年池水乾，老子來遂稀。
豈惟來不留，亦復去靡思。
朝來偶一到，又覺景特奇。
水含霽後光，荷於風處欹。
便有白鷗下，驚起翠羽飛。
方池灧窗東，長池橫簷西。
紅綠向背看，觴詠朝夕宜。
此堂初無情，此池諒何知。
如何涉斯世，乖逢亦有時。
憩楹塘驛二首·其一
作者：楊萬里
朝代：宋

夾路黄茅與樹齊，人行茅裏似山雞。
長松不與遮西日，却送清陰過隔溪。
憩楹塘驛二首·其二
作者：楊萬里
朝代：宋

松鳴竹嘯響千崖，爲底炎蒸吹不開。
自是笋輿趨北去，薰風不是不南來。
憩連嶺店
作者：楊萬里
朝代：宋

此館初明眼，前山正接眉。
熱嫌連日甚，涼惜兩朝遲。
雨竹何其重，風鷗不自持。
庭闈猶百里，早已豁愁思。
憫旱
作者：楊萬里
朝代：宋

鳴鳩喚雨知喚晴，水車夜啼聲徹明。
乖龍嬾睡未渠醒，阿香推熱呼不應。
下田半濕高全坼，幼秧欲焦老差碧。
書生所向便四壁，賣漿逢寒步逢棘。
還家浪作飽飯謀，買田三歲兩無秋。
一門手指百二十，萬斛量不盡窮愁。
小兒察我慘不樂，旋沽村酒聊相酌。
更哦子美醉時歌，焉知餓死填溝壑。
水車啞啞止復作。
憫農
作者：楊萬里
朝代：宋

稻雲不雨不多黄，蕎麥空花早著霜。
已分忍饑度殘歲，更堪歲裏閏添長。
懷古堂前小梅漸開四首·其一
作者：楊萬里
朝代：宋

梅邊春意未全回，淡日微風暗裏催。
近水數株殊小在，一梢雙朶忽齊開。
生愁落去輕輕折，不怕清寒得得來。
腸斷故園千樹雪，大江西處亂雲堆。
懷古堂前小梅漸開四首·其三
作者：楊萬里
朝代：宋

絕艷元非著粉團，真香亦不在鬚端。
何曾天上冰玉質，却怕人間霜雪寒。
枝似去年仍轉瘦，花於來歲定誰看。
老夫官滿梅應熟，齒軟猶禁半點酸。
懷古堂前小梅漸開四首·其二
作者：楊萬里
朝代：宋

隨意行穿翠篠林，暗香撩我獨關心。
遥看小朶不勝好，走近寒梢無處尋。
未吐誰知膚底雪，半開猶護蕊頭金。
老來嬾去渾無緒，奈此南枝索苦吟。
懷古堂前小梅漸開四首·其四
作者：楊萬里
朝代：宋

揀得疎花折得回，銀瓶冰水養教開。
忽然燈下數枝影，喚作窗間一樹梅。
歲律又殘還見此，我頭自白不須催。
相看姑置人間事，嚼玉餐香嚥一杯。
懷山莊子仁姪二首·其一
作者：楊萬里
朝代：宋

危亭獨上忽徬徨，欠箇山莊墮我傍。
却是向來相聚日，老懷未解憶山莊。
懷山莊子仁姪二首·其二
作者：楊萬里
朝代：宋

吾家小阮未西歸，日日相從郡圃嬉。
黄菊拒霜今笑我，先生也有獨來時。
戊子正月六日雷雨感歎示壽仁子
作者：楊萬里
朝代：宋

今晨忽雷雨，天地又發春。
草木閟紅綠，生意察已欣。
蟄蟲且徐動，餘寒未全仁。
先生起裹頭，三歎一再顰。
春風吹萬物，不吹先生貧。
靖怨一束書，只博兩袴塵。
自倚文字工，竟取造物嗔。
小兒在傍笑，笑我浪苦辛。
去年作客子，椒柏羨主人。
在家不差勝，更用愁此身。
先生亦一莞，我不如兒真。
爲我滿眼酤，不問醨與醇。
杖頭日百錢，無錢借諸隣。
不然衣可典，及此花柳新。
戊戌正月二日雪作二首·其一
作者：楊萬里
朝代：宋

雪與新春作伴回，擣霜爲片雹爲埃。
只愁雪虐梅無奈，不道梅花領雪來。
戊戌正月二日雪作二首·其二
作者：楊萬里
朝代：宋

夢回紙帳怪生寒，童子傳呼雪作團。
已被曉風融作水，頭巾不裹起來看。
戊申元日立春題道山堂前梅花
作者：楊萬里
朝代：宋

今年元日不孤來，带領新春一併回。
夜雨初添石渠水，東風先入道山梅。
不妨數朶且微破，未要十分都盡開。
江路野香元自好，阿誰移取種蓬萊。
戊申四月九日得請補外初出國門宿釋迦寺
作者：楊萬里
朝代：宋

出却金宮入梵宮，翠微綠霧染衣濃。
三年不識西湖月，一夜初聞南澗鐘。
藏室蓬山真昨戲，園翁溪友得今從。
若非朝士相追送，何處冥鴻更有蹤。
戲作司花謠呈詹進卿大監郎中
作者：楊萬里
朝代：宋

靈君觴客滕王家，鼇頭仙人作司花。
仙人一笑春風起，開盡仙源萬桃李。
李花冶白桃倡紅，坐客桃霞李雪中。
仙人半酣舞造化，風吹雨打千花空。
嫣香菸色付一掃，病莟殘英又嫌老。
落花已對春風羞，新花也對春風愁。
姚黄魏紫世無種，且據眼前桃李休。
戲嘲金燈花上皂蝶
作者：楊萬里
朝代：宋

花鬚爲飯露爲漿，黑霧玄霜剪薄裳。
飛繞金燈來又去，不知能有幾多香。
戲用禪觀答曾無逸問山谷語
作者：楊萬里
朝代：宋

前說人間無漏仙，後說世上無眼禪。
衲子若全信佛語，生天定在靈運前。
戲筆二首·其一
作者：楊萬里
朝代：宋

野菊荒苔各鑄錢，金黄銅綠兩爭妍。
天公支與窮詩客，只買清愁不買田。
戲筆二首·其二
作者：楊萬里
朝代：宋

哦詩只道更無題，物物秋來總是詩。
著意染鬚玄尚白，梳頭得蝨素成緇。
戲綵堂前海棠
作者：楊萬里
朝代：宋

露揉雨漬柳方濃，日曬風曛杏政烘。
祗有海棠非旋染，粟來大小便鮮紅。
戲詠陳氏女剪綵花二絕句·拒霜
作者：楊萬里
朝代：宋

染露金風裏，宜霜玉水濱。
莫嫌開最晚，元自不爭春。
戲詠陳氏女剪綵花二絕句·菊
作者：楊萬里
朝代：宋

味苦誰能愛，香寒只自珍。
長將潭底水，普供世間人。
戲贈子仁姪
作者：楊萬里
朝代：宋

小阮新來覓句忙，自携破硯汲寒江。
天公念子抄詩苦，借與朝陽小半窗。
戲贈江干蘆花
作者：楊萬里
朝代：宋

避世水雲國，卜鄰鷗鷺家。
風前揮玉麈，霜後幻楊花。
骨相緣詩瘦，秋聲訴月華。
欲招盧處士，歸共老生涯。
戲跋朱元晦楚辭解二首·其一
作者：楊萬里
朝代：宋

注易箋詩解魯論，一帆徑度浴沂天。
無端又被湘纍喚，去看西川競渡船。
戲跋朱元晦楚辭解二首·其二
作者：楊萬里
朝代：宋

霜後藜枯無可羹，饑吟長作候蟲聲。
藏神上訴天應泣，支賜江蘺與杜蘅。
戲題
作者：楊萬里
朝代：宋

蜂居筆管沒人知，誰遣啾啾不住時。
最是蝸牛太多事，長將宅子自相隨。
戲題岸柳
作者：楊萬里
朝代：宋

斫盡江邊楊柳梢，要教新歲換新條。
老夫也鑷霜鬚鬢，鑷却霜根出雪苗。
戲題常州草蟲枕屏
作者：楊萬里
朝代：宋

黄蜂作歌紫蝶舞，蜻蜓蚱蜢如風雨。
先生晝眠紙帳溫，無那此輩喧夢魂。
眼中了了華胥國，蜂催蝶喚到不得。
覺來忽見四摺屏，野花紅白野草青。
勾引飛蟲作許聲，何緣先生睡不驚。
戲題所見
作者：楊萬里
朝代：宋

田家不遣兒牧豬，老烏替作牧豬奴。
不羞卑冗頗得志，草根更與豬爲戲。
一烏驅豬作觳觫，一烏騎豬作騏驥。
騎之不穩驅不前，坐看頑鈍手無鞭。
人與馬牛雖各樣，一生同住烏衣巷。
叱聲啞啞喙欲乾，豬竟不曉烏之言。
騎者不從驅者鬭，爭牛訟馬傍無救。
豬亦自食仍自行，一任兩烏雙鬭爭。
不緣一童逐烏起，兩烏頃刻鬭至死。
戲題水墨山水屏
作者：楊萬里
朝代：宋

櫂郎大似半邊蠅，摘蕙爲船折草撐。
今夜不知何處泊，浪頭正與嶺頭平。
戲題簷間蜘蛛
作者：楊萬里
朝代：宋

屋角籬尖竹樹陰，可憐用盡許機心。
凝身不動如無物，頓網輕摇試有禽。
絲貫日華明五色，戲隨風舞忽千尋。
看渠經緯來還去，忘却摧隤立不禁。
戲題郡齋水墨坐屏二面二首·其一
作者：楊萬里
朝代：宋

兩客呼船一急行，樹林半落半猶青。
諸峰最是中峰好，我欲峰頭築小亭。
戲題郡齋水墨坐屏二面二首·其二
作者：楊萬里
朝代：宋

荆溪四面四無山，不是荒林即野田。
忽有石崖天半出，飛泉落處稍人煙。
折杏子
作者：楊萬里
朝代：宋

天暖酒易醺，春暮花難覓。
意行到南園，杏子半紅碧。
輕風動高枝，可望不可摘。
聳肩跂一足，偶爾攀翻得。
攀條初亦喜，折條還復惜。
小苦已自韻，未酸政堪喫。
聊將插鬢歸，空樽有餘瀝。
折花
作者：楊萬里
朝代：宋

指似青童折海棠，繁枝仍要豔花房。
癡眉騃眼生疎手，顫脫花房悶一場。
披僊閣上觀酴醾二首·其一
作者：楊萬里
朝代：宋

仰架遥看時見些，登樓下瞰脫然佳。
酴醾蝴蝶渾無辨，飛去方知不是花。
披僊閣上觀酴醾二首·其二
作者：楊萬里
朝代：宋

酴醾約我早來看，及至來看花已殘。
動地寒風君莫怯，亂吹香雪灑欄干。
拒霜花
作者：楊萬里
朝代：宋

木蕖何似水芙蕖，同箇聲名各自都。
風露商量借膏沐，燕脂深淺入肌膚。
喚回春色秋光裏，饒得紅妝翠蓋無。
字曰拒霜渾不惡，却愁霜重要人扶。
招陳益之李兼濟二主管小酌益之指蠶豆云未有賦者戲作七言蓋豌豆也吳人謂之蠶豆
作者：楊萬里
朝代：宋

翠莢中排淺碧珠，甘欺崖蜜軟欺酥。
沙瓶新熟西湖水，漆櫑分嘗曉露腴。
味與櫻梅三益友，名因蠶繭一絲絇。
老夫稼圃方雙學，譜入詩中當稼書。
拾柏子
作者：楊萬里
朝代：宋

皺殻傾來紫麥新，中藏瓊米不勝珍。
胡桃松實何曾喫，却嚼秋風柏子仁。
挽封州太守趙次公二首·其一
作者：楊萬里
朝代：宋

國爾懷孤憤，麟兮嗣古風。
謂宜空冀北，何意召河東。
榕葉烝山祲，梨花慘殯宮。
傳家今有子，身後未應窮。
挽封州太守趙次公二首·其二
作者：楊萬里
朝代：宋

雁峰三徑古，融水貳車新。
自此相從後，還成永別晨。
只今耆舊傳，誰是老成人。
剩欲書遺德，心悲語不真。
挽謝母安人胡氏
作者：楊萬里
朝代：宋

玉樹仍雙桂，金花不一書。
雪封青竹笋，霧失白藤輿。
天下誰無母，江西未有渠。
西峰半輪月，松檟政疎疎。
挽鄒彥明
作者：楊萬里
朝代：宋

野渡無冰涉，荒民不木饑。
橋橫侍郎記，墓立舍人碑。
自古誰無死，何人沒後思。
淙淙富川水，便是挽歌詞。
挽鄭恭老少卿
作者：楊萬里
朝代：宋

天不遺耆老，人誰尚典刑。
向來卿月白，無復史天青。
詩派回風雪，心源貝葉經。
故應書带草，和露泣康成。
探春
作者：楊萬里
朝代：宋

五日纔能一日來，眼生方覺有春回。
向來日日頻來探，只道園花不肯開。
探杏二首·其一
作者：楊萬里
朝代：宋

紅藍細細糝晴包，紫玉森森走膩條。
枯梗折教無一寸，併驅春力奔花梢。
探杏二首·其二
作者：楊萬里
朝代：宋

曾見乾條撼雪飛，一暄爆出萬萸枝。
從今日日須來看，看到紅紅白白時。
探梅
作者：楊萬里
朝代：宋

山間幽步不勝奇，政是深寒淺暮時。
一樹梅花開一朶，惱人偏在最高枝。
探梅
作者：楊萬里
朝代：宋

春傍梅梢瘦處回，小花未忍折將來。
却緣久住成幽事，剩看南枝一度開。
探梅偶李判官餽熊掌
作者：楊萬里
朝代：宋

小摘梅花篸玉壺，旋糟熊掌削瓊膚。
燈前雪裏新醅熟，放却先生不醉無。
插秧歌
作者：楊萬里
朝代：宋

田夫拋秧田婦接，小兒拔秧大兒插。
笠是兜鍪蓑是甲，雨從頭上濕到胛。
喚渠朝餐歇半霎，低頭折腰只不答。
秧根未牢蒔未匝，照管鵝兒與雛鴨。
揭陽道中二首·其一
作者：楊萬里
朝代：宋

厭穿山徑石嶔𡼭，喜見川原路坦夷。
更著兩行團樹子，引人行遠不教知。
揭陽道中二首·其二
作者：楊萬里
朝代：宋

地平如掌樹成行，野有郵亭浦有梁。
舊日潮州底處所，如今風物冠南方。
携家小歇嚴州建德縣簿廳曉起
作者：楊萬里
朝代：宋

不堪久客只思歸，曉起巡簷强撚髭。
偶聽梅梢啼一鳥，舉頭立看獨多時。
携酒夜餞羅季周
作者：楊萬里
朝代：宋

夜深未要掩柴門，且放清風入綠尊。
淡月輕雲相映著，淺黄帊子裹金盆。
擬上舍寒江動碧虛詩
作者：楊萬里
朝代：宋

江遠澄無底，秋深分外寒。
太虛元碧浄，倒影動清湍。
浪雪翻空碎，天藍落鏡看。
光摇蘆葉冷，聲戰蓼花乾。
畫手琱心苦，詩脾覓句難。
人間那有許，我欲把漁竿。
擬乙巳南郊慶成二首·其一
作者：楊萬里
朝代：宋

已醊方諸月底泉，更昇爟火桂梢煙。
熉黄幄坐明金炬，太紫虛皇下碧天。
玉路旂常龍十二，繡衣鹵簿虎三千。
萬人隨駕還閶闔，看奪金雞雪柳邊。
擬乙巳南郊慶成二首·其二
作者：楊萬里
朝代：宋

上瑞今年特地奇，大田多稼與雲齊。
星沈析木天街北，波靜崑崙渤澥西。
帝在紫壇神在次，穹如蒼蓋月如珪。
一人執玉千官肅，萬馬和霜不敢嘶。
擬吉州解試秋風楚竹冷詩
作者：楊萬里
朝代：宋

客子征行日，偏逢楚水秋。
一風來瑟瑟，萬竹冷脩脩。
吹作清霜骨，聲酣古渡頭。
斑林寒欲裂，碧節爽還幽。
不復披襟快，長懷落帽愁。
少陵詩思苦，送別更冥搜。
擬歸院柳邊迷詩
作者：楊萬里
朝代：宋

玉殿朝初退，金門馬不嘶。
院深歸有處，柳暗迹都迷。
紫陌春無際，青絲舞正齊。
風煙忘近遠，樓閣問高低。
殘雪鶑聲外，斜陽鳳掖西。
少陵花底路，物物獻詩題。
擬汲古得脩綆詩
作者：楊萬里
朝代：宋

學子研終古，難將短淺求。
汲深欣得得，操綆要脩脩。
遠酌源千載，長繅思萬周。
初如泉眼隔，忽若井花浮。
意到言前達，詞於筆下流。
昌黎感秋句，聖處極冥搜。
擬玉水記方流詩
作者：楊萬里
朝代：宋

觀水那無術，曾於往記求。
是間還韞玉，其外必方流。
縝栗淵潜久，英華氣上浮。
清波皆中矩，寶祲直橫秋。
金海芒相貫，璿源折以幽。
端如君子德，不病暗中投。
擬花蕊亞枝紅詩
作者：楊萬里
朝代：宋

花密非無蕊，繽紛亂眼中。
千枝相亞閙，一色總成紅。
赴曉桃如積，爭晴杏欲烘。
金鬚迷不見，玉頰醉來同。
頓覺江山麗，都將錦繡籠。
春光誰畫得，分付少陵翁。
擬進士金波麗鳷鵲詩
作者：楊萬里
朝代：宋

曳練爲銀漢，鎔金作月波。
桂華斜麗處，鳷鵲得光多。
雲葉三秋浄，菱花一鏡磨。
宮簷暉水竹，觀影澹星河。
霧濕殘宵柝，霜明欲曉珂。
螭頭餘映在，劍佩已相摩。
擬題綿州推官廳六一堂
作者：楊萬里
朝代：宋

一代今文伯，三巴昔産賢。
白珩光宇宙，藍水暗風煙。
有客曾高枕，升堂見老仙。
夢中五色筆，猶爲寫鳴蟬。
攸山望石臼湖
作者：楊萬里
朝代：宋

雨中深閉轎窗紗，驚見孤光射眼花。
一顧平湖山盡處，碧銅鏡外走青蛇。
放船
作者：楊萬里
朝代：宋

岸岸人家住，門門面水開。
老翁扶杖立，穉子看船來。
一夜鳴春雨，諸灘漲綠醅。
順流行自快，更著北風催。
故太恭人董氏挽詞五首·其一
作者：楊萬里
朝代：宋

誰別夫人孝，惟天與病姑。
每云吾婦在，底用別人扶。
愉色春相似，彌年倦更無。
蒼蒼不汝報，種黍定生菰。
故太恭人董氏挽詞五首·其三
作者：楊萬里
朝代：宋

親見卿爲月，頻移使者星。
藻虛南澗碧，萱落北堂青。
遺下新褕狄，空傳訓寧馨。
又孫還又子，玉樹滿階庭。
故太恭人董氏挽詞五首·其二
作者：楊萬里
朝代：宋

貧是儒家事，誰貧奉直如。
也無一瓢飲，劣有半床書。
婦婦能攻苦，卿卿不負渠。
竟令鴻與侃，相繼大吾閭。
故太恭人董氏挽詞五首·其五
作者：楊萬里
朝代：宋

溧縣初栖鳳，金陵復木牛。
重來喜城郭，一夕閟山丘。
終始非無數，東西豈自由。
銘旌二千里，處處哭歸舟。
故太恭人董氏挽詞五首·其四
作者：楊萬里
朝代：宋

九秩開鴻算，前春祝壽觴。
秦淮作椒柏，鍾阜當星香。
花壓藤輿重，游回繡幰涼。
諸臺誰有母，羨殺綵衣郎。
故少師張魏公挽詞三章·其一
作者：楊萬里
朝代：宋

出晝民猶望，回軍敵尚疑。
時非不吾以，天未勝人爲。
自別知何恙，從誰話許悲。
一生長得忌，千載却空思。
故少師張魏公挽詞三章·其三
作者：楊萬里
朝代：宋

讀易堂邊路，曾聞赤舄聲。
心從畫前到，身在易中行。
憂國何緣壽，思親豈欲生。
不應永州月，猶傍兩窗明。
故少師張魏公挽詞三章·其二
作者：楊萬里
朝代：宋

手麾日三舍，身馭月重輪。
始是岷峨秀，前無社稷臣。
向來元破斧，何用更洪鈞。
只使江淮草，明年不作春。
故恭人劉氏挽詞
作者：楊萬里
朝代：宋

雨露低蘋沼，芝蘭上桂林。
魚軒簾蹙繡，鸞紙誥塗金。
死者夫何恨，歸歟乃宿心。
不偕君子老，愁絕白頭吟。
故王氏令人挽詩二首·其一
作者：楊萬里
朝代：宋

貝葉參祇樹，蓍簪當副笄。
來嬪舍人樣，如古大夫妻。
鸞誥金花濕，芝庭玉樹齊。
藥成奔月去，寂寞海山西。
故王氏令人挽詩二首·其二
作者：楊萬里
朝代：宋

西掖梧方茂，南瀕藻已蕪。
謝庭風絮遠，潘室月窗孤。
有訓才吾子，無人乳阿姑。
弔賓成白鶴，卜地得青烏。
文遠叔挽詞
作者：楊萬里
朝代：宋

氣爽塵埃外，川行翰墨間。
匆匆未白首，去去忽青山。
琴在絃安用，人亡鶴不還。
竹林有前約，欲語淚先潸。
料理小荷池
作者：楊萬里
朝代：宋

側塞浮荷更泛苔，爲芟數路水痕開。
魚兒便喜新開港，繞去繞來千百回。
新亭送客
作者：楊萬里
朝代：宋

六朝豈是乏勳賢，爲底京師不晏然。
柏壁置人天一笑，楚囚對泣後千年。
鍾山喚客長南望，江水留人懶北還。
强管興亡談不盡，枉教吟殺夕陽蟬。
新凉
作者：楊萬里
朝代：宋

毛空兩日散霏微，勒住陰雲且四垂。
一路新涼君會否，晴無日色雨無泥。
新凉五言呈尤延之
作者：楊萬里
朝代：宋

暑極無可增，夏餘亦復幾。
幽人暍欲腊，日日望秋至。
秋至涼不隨，夏去熱未已。
一夕睡美餘，秋從簟波起。
新涼來何方，灑若清到髓。
夕前輕雨作，雨後微風駃。
涼偶與之偕，未必涼因此。
向來亦風雨，既止暑更倍。
但令暑爲涼，老病有生意。
何必問所來，亦莫悲徂歲。
新凉感興
作者：楊萬里
朝代：宋

初退生衣進熟衣，新涼只與睡相宜。
草爭人迹微疎處，荷怯秋風欲動時。
又是一年將過眼，如何兩鬢不成絲。
中元節後新來懶，草冊纔抄第二詩。
新安江水自績溪發源
作者：楊萬里
朝代：宋

金陵江水只鹹腥，敢望新安江水清。
皺底玻璃還解動，瑩然酃淥却消酲。
泉從山骨無泥氣，玉漱花汀作珮聲。
水記茶經都未識，謫仙句裏萬年名。
新寒
作者：楊萬里
朝代：宋

寒力欺誰得，知儂典却衣。
暮禽差慰眼，不作一行歸。
新寒戲簡尤延之檢正
作者：楊萬里
朝代：宋

逗曉添衣併數重，隔晡剩熱尚斜紅。
秋生露竹風荷外，寒到雲窗霧閤中。
半點暄涼能幾許，古來豪傑總成空。
木犀香殺張園了，雪嗅金挼欠兩翁。
新居翦茅
作者：楊萬里
朝代：宋

小築初開一畝基，晚風散策已相宜。
山童何急催歸去，正是涼生月上時。
新晴
作者：楊萬里
朝代：宋

瑶霜珠露兩相鮮，玉宇金鉦萬里寬。
欲作一晴多少日，早知祗費數朝寒。
暴禾場裏鷄豚樂，試筆窗前紙墨乾。
兒女莫餐新淅飯，打頭荷甔且輸官。
新晴曉步
作者：楊萬里
朝代：宋

冬來暮暮雨絲絲，竹徑梅坡迹頓稀。
作意新晴聊一出，行逢濕路却成歸。
新晴東園晚步二首·其一
作者：楊萬里
朝代：宋

一月秋陰一日晴，山禽相賀太丁寧。
不愁白髮千莖雪，隨喜黄庭一卷經。
晚霧薄情憎遠嶺，夕陽死命戀危亭。
孤吟道是無人覺，松竹喧傳菊細聽。
新晴東園晚步二首·其二
作者：楊萬里
朝代：宋

忙裏清流也带塵，閑中底物不長新。
水將樹影揮空帚，楓換秋容作好春。
自是不歸歸便得，老來下筆筆如神。
鶑花煎煼無虛日，賤相誠齋一老人。
新晴西園散步四首·其一
作者：楊萬里
朝代：宋

久雨令人不出門，新晴喚我到西園。
要知春事深和淺，試看青梅大幾分。
新晴西園散步四首·其三
作者：楊萬里
朝代：宋

紅雨斑斑竹外蹊，黄金嫋嫋水邊絲。
舉頭揀遍低陰處，带葉青梅摘一枝。
新晴西園散步四首·其二
作者：楊萬里
朝代：宋

池水初生蓋玉沙，雨餘碧草卧堤斜。
日摇波影纏橋柱，繡出欒枝遍地花。
新晴西園散步四首·其四
作者：楊萬里
朝代：宋

厭見山居要出來，出來厭了却思回。
人生畢竟如何是，且看桃花晚莟開。
新晴讀樊川詩
作者：楊萬里
朝代：宋

江妃瑟裏芰荷風，浄掃癡雲展碧穹。
嫩熱便嗔疎小扇，斜陽酷愛弄飛蟲。
九千刻裏春長雨，萬點紅邊花又空。
不是樊川珠玉句，日長淡殺箇衰翁。
新暑追凉
作者：楊萬里
朝代：宋

去歲衝炎橫大江，今年度暑卧筠陽。
滿園無數好亭子，一夏不知何許涼。
待等老夫親勘當，更招幽鳥細商量。
朝慵午倦誰相伴，貓枕桃笙苦竹牀。
新柳
作者：楊萬里
朝代：宋

柳條百尺拂銀塘，且莫深青只淺黄。
未必柳條能蘸水，水中柳影引它長。
新柳
作者：楊萬里
朝代：宋

輦路金絲半欲垂，外間玉爪未渠開。
上林柳色休多憶，更趁春風看一回。
新栽德安牡丹透根生孫枝皆千葉種也即非接頭二月二日瑞雲紅初開清曉起看喜而賦之
作者：楊萬里
朝代：宋

日上渾遲在，花乘絕早看。
精神百倍好，風露七分寒。
夜宴醒猶醉，晨粧濕未乾。
子孫更千億，紫笋繞團欒。
新淦拋江
作者：楊萬里
朝代：宋

煙雨橫江水著天，不曾夏澇似今年。
緣堤何用千株柳，只與行人礙過船。
新熱送同邸歸客有感二首·其一
作者：楊萬里
朝代：宋

日日思親未拜親，何時乞我自由身。
同來客子送歸盡，更送後來無數人。
新熱送同邸歸客有感二首·其二
作者：楊萬里
朝代：宋

瘦不緣詩不爲春，只教懸罄未教行。
清和天裏不歸去，六月長途作麽生。
新秋晚酌
作者：楊萬里
朝代：宋

胡床東鄉坐，秋風忽淒其。
老夫衰病骨，急令閉東扉。
西扉亦半掩，壓風作東吹。
何必風及我，風入涼自馳。
晚蟬見誰說，我飲渠便知。
飛從何方來，徑集庭樹枝。
三歎復九詠，話盡新秋悲。
我老悲已忘，汝語復爲誰。
老烏啼一聲，不知蟬所之。
新秋盛熱
作者：楊萬里
朝代：宋

度夏今年未覺難，那知秋熱政無端。
晚林不動蟬聲苦，蟬亦無風可得餐。
新竹
作者：楊萬里
朝代：宋

東風弄巧補殘山，一夜吹添玉數竿。
半脫錦衣猶半著，籜龍未信沒春寒。
新路店道中
作者：楊萬里
朝代：宋

去秋行部慘山容，得似春山意態濃。
嫩綠峰當新雨後，亂紅花發爛晴中。
仙姿玉骨丹青寫，霧鬢風鬟錦綉幪。
染得筆頭生五色，急將描取入詩筒。
新酒歌
作者：楊萬里
朝代：宋

酸酒齏湯猶可嘗，甜酒蜜汁不可當。
老夫出奇釀二缸，生民以來無杜康。
桂子香，清無底。
此米不是雲安米，此水祗是建鄴水。
甕頭一日遶數巡，自候酒熟不倩人。
松槽葛囊纔上榨，老夫脫帽先嘗新。
初愁酒带官壺味，一杯徑到天地外。
忽然玉山倒甕邊，只覺劍鋩割腸裏。
度撰酒法不是儂，此法來自太虛中。
酒經一卷偶拾得，一洗萬古甜酒空。
酒徒若要嘗儂酒，先挽天河濯渠手。
却來舉杯一中之，換君仙骨君不知。
新除廣東常平之節感恩書懷
作者：楊萬里
朝代：宋

已愧雙旌古晉陵，更堪一節古羊城。
偶逢舊治年頻熟，忽署新銜手尚生。
山與君恩誰是重，身如秋葉不勝輕。
向來百鍊今繞指，一寸丹心白日明。
新霜
作者：楊萬里
朝代：宋

得得今年未有寒，天公小靳不全判。
欲呈瑞雪飛花樣，先遣濃霜起草看。
瓦脊生塵總瓊玉，梅梢著粉忽琅玕。
老夫到老嫌冬熱，十指朝來出袖難。
方虛日斜再行宿烏山二首·其一
作者：楊萬里
朝代：宋

日已衰容去，風仍劈面來。
征徒歇得醒，老子不須催。
綠蔭涼過傘，黄泥曬作埃。
欣然片雲起，半霎又吹開。
方虛日斜再行宿烏山二首·其二
作者：楊萬里
朝代：宋

多稼村村過，垂楊店店迎。
偶然逢客子，問得好山名。
投宿欣猶早，斜陽落更明。
僕人休進扇，得似晚風清。
族人同諸友問疾二首·其一
作者：楊萬里
朝代：宋

老無星事可營爲，政是長閑好病時。
兩脚倦行贏得坐，一生欠睡頓還伊。
夢聞有客欣然起，兒道勤翁乃爾癡。
抵掌縱談天亦笑，此身安否更曾知。
族人同諸友問疾二首·其二
作者：楊萬里
朝代：宋

摩詰沉痾未易排，文殊一問失妖災。
老夫何幸羣賢集，倒屣出迎雙眼開。
語造極時全愈了，病知客去即重來。
呼兒細揀新書策，體不佳時看一回。
族叔祖彥通所居宛在水中央名之曰小蓬萊爲作長句
作者：楊萬里
朝代：宋

儂愛南溪不減公，南溪親公却疎儂。
爲儂只作一兩曲，爲公繞盡雲邊屋。
屋後有竹前有花，斷橋纔整已半斜。
客來不惡去亦好，莫將汗脚涴瑶草。
俗子只道無蓬萊，請渠且洗睫上埃。
蓬萊不大亦不小，作詩示公公一笑。
日出
作者：楊萬里
朝代：宋

散雲作霧恰昏昏，收霧依前復作雲。
一面紅金大圓鏡，盡銷雲霧照乾坤。
日午
作者：楊萬里
朝代：宋

揭竿借日自烘衣，背立晴暄片子時。
雪後春生人未覺，弄絲蟢子獨先知。
早入東省殘月初上
作者：楊萬里
朝代：宋

秉燭趨省署，兩街猶閉門。
素娥獨早作，碧沼澣黝盆。
寶釦剝見漆，半稜光剩銀。
忽作青白眼，圜視向我嗔。
黑氣貫瞳子，側睨不敢真。
皎然一玉李，前行導征輪。
熒然數金粟，後扈從車塵。
朝雞傳三令，都騎爭載奔。
星芒銷欲無，月影澹失痕。
金鴉飛上天，吐出紅龍鱗。
早朝垂拱殿晚出東省
作者：楊萬里
朝代：宋

請外天難達，留中日不遑。
烏啼金殿月，鷺集玉階霜。
出晚緣堂白，歸時報錄黄。
來年六十一，六十鬢蒼蒼。
早朝紫宸殿賀雪呈尤延之二首·其一
作者：楊萬里
朝代：宋

雪花將瑞獻君王，晴早銷遲戀建章。
不肯獨清須带月，猶嫌未冷更吹霜。
早朝紫宸殿賀雪呈尤延之二首·其二
作者：楊萬里
朝代：宋

雪妃月姊宴羣仙，珠閣銀樓集玉鸞。
老子來看收不徹，梅梢拾得水精盤。
早炊新林望見鍾山
作者：楊萬里
朝代：宋

辭俸鍾山一月前，如何知我北歸軒。
不通姓字殷勤甚，忽到新林野店邊。
早炊楊家塘
作者：楊萬里
朝代：宋

枯樹藤爲葉，遥峰石作鬟。
如何每行路，不勸自加餐。
浙界殘零處，江東咫尺間。
炊煙戀茅店，飛出却飛還。
早炊童家店
作者：楊萬里
朝代：宋

長亭深處小亭奇，雜蘤粗蕤亦有姿。
羊角豆纏松葉架，雞冠花隔竹槍籬。
不辭雨卧風餐裏，可惜橙黄橘綠時。
行到前頭楊柳逕，平分紅白兩蓮池。
早炊高店
作者：楊萬里
朝代：宋

過雨溪山十倍明，乍晴風日一番清。
白鷗池沼菰蒲影，紅棗村虛雞犬聲。
肉食坐曹良媿死，囊衣行部亦勞生。
不堪有七今成九，傖父年來老更傖。
早發建安寺過大櫟虛
作者：楊萬里
朝代：宋

睡美那能動，朝涼强作行。
吾方犯星起，人已趁虛聲。
近路還如許，長途作麽生。
兩親今正老，三釜又須營。
早行見螢
作者：楊萬里
朝代：宋

淺草時雙起，深叢忽獨明。
情知曉月淡，意欲照人行。
扇撲高無奈，風斜半欲橫。
書帷吾已嬾，不擬著囊盛。
早行鳴山二首·其一
作者：楊萬里
朝代：宋

淡淡清霜薄薄冰，曉寒端爲作新晴。
殷勤喚醒梅花睡，枝上春禽一兩聲。
早行鳴山二首·其二
作者：楊萬里
朝代：宋

靈山未見見龜山，且捲詩書子細看。
春日幸從年後暖，春風須带臘前寒。
早謁景靈宮
作者：楊萬里
朝代：宋

夜雪猶飄天目峰，曉晴先暖太清宮。
雲翻孔雀金花碧，日射鴛鴦玉瓦紅。
百辟焚香官柳影，一鴉飛立殿簷東。
仰瞻九聖聯龍衮，萬歲千秋對昊穹。
早起
作者：楊萬里
朝代：宋

不分老鈴下，苦來驚我眠。
要知甘寢處，最是欲明天。
未了公家事，難銷月俸錢。
坐曹臨訟罷，殘燭正熒然。
早起
作者：楊萬里
朝代：宋

黄菊花繁依舊臞，牡丹葉落恰如枯。
霜中蚱蜢凍欲死，緊抱寒梢不放渠。
旱後喜雨四首·其一
作者：楊萬里
朝代：宋

雲頭造次便能開，雨脚商量半欲來。
舊日催詩元要雨，如今雨却索詩催。
旱後喜雨四首·其三
作者：楊萬里
朝代：宋

竟夏興雲只苦風，入秋今雨稍宜農。
怪來霹靂轟枯樹，知向前山起卧龍。
旱後喜雨四首·其二
作者：楊萬里
朝代：宋

檢校西疇首忍回，雨佳小恨較遲來。
抄雲淅玉何曾夢，只擬禾孫作粥材。
旱後喜雨四首·其四
作者：楊萬里
朝代：宋

密灑疎飄儘自由，通宵到曉未須休。
平生愁聽芭蕉雨，何事今來聽不愁。
旱後郴寇又作
作者：楊萬里
朝代：宋

自憐秋蝶生不早，只與夜蛩聲共悲。
眼邊未覺天地寬，身後更用文章爲。
去秋今夏旱相繼，淮江未浄郴江沸。
餓夫相語死不愁，今年官免和糴不。
昌英叔門外小樹木犀早開
作者：楊萬里
朝代：宋

觸鼻無從覓，看林小綴黄。
旋開三兩粟，已作十分香。
入夜偏相惱，攙先有底忙。
移床月枝下，坐對略傳觴。
昌英知縣叔作歲坐上賦瓶裏梅花時坐上九人七首·其一
作者：楊萬里
朝代：宋

銷冰作水旋成家，猶似江頭竹外斜。
試問坐中還幾客，九人而已更梅花。
昌英知縣叔作歲坐上賦瓶裏梅花時坐上九人七首·其七
作者：楊萬里
朝代：宋

梅香不是不寒清，參遍橫枝酒未醒。
夢入西湖疎影裏，覺來失却冷泉亭。
昌英知縣叔作歲坐上賦瓶裏梅花時坐上九人七首·其三
作者：楊萬里
朝代：宋

酒兵半已卧長瓶，更看梅兄巧盡情。
醉插寒花望松雪，人間曾有箇般清。
昌英知縣叔作歲坐上賦瓶裏梅花時坐上九人七首·其二
作者：楊萬里
朝代：宋

膽樣銀瓶玉樣梅，北枝折得未全開。
爲憐落莫空山裏，喚入詩人几案來。
昌英知縣叔作歲坐上賦瓶裏梅花時坐上九人七首·其六
作者：楊萬里
朝代：宋

雪凍霜封稍欲殘，殷勤折向坐中看。
綺疎深閉珠簾密，不遣花愁半點寒。
昌英知縣叔作歲坐上賦瓶裏梅花時坐上九人七首·其四
作者：楊萬里
朝代：宋

寒盡春生夜未央，酒狂狂似醒時狂。
吾人何用餐煙火，揉碎梅花和蜜霜。
明發三衢三首·其一
作者：楊萬里
朝代：宋

拔盡新秧插盡田，出城一眼翠無邊。
不關雨水愁行客，政是年年雨水天。
明發三衢三首·其三
作者：楊萬里
朝代：宋

雲欲開時又不開，問天覓陣好風催。
雨無多落泥偏滑，溪不勝深岸故頹。
明發三衢三首·其二
作者：楊萬里
朝代：宋

衝風破雨正愁人，愁得心情沒半分。
風處吹來好消息，諸峰放散夜來雲。
明發五峰寺
作者：楊萬里
朝代：宋

歸時路何近，去時路何遠。
山路無短長，人心有往返。
每因赴官期，一出謁鄉縣。
若非人事牽，無奈老身嬾。
初心作此行，夜雨醒醉眼。
孤愁念群騶，尺泥滑雙趼。
首塗天全濕，回轍雲半捲。
投寺借松牀，呼僧同野飯。
頹然佳眠足，得此行役倦。
暫勞新不堪，遐征舊所歎。
松菊豈不懷，樊籠何時免。
瘦藤要覓閑，到了古道院。
明發南屏
作者：楊萬里
朝代：宋

新晴在在野花香，過雨迢迢沙路長。
兩度立朝今結局，一生行客老還鄉。
猶嫌數騎傳書札，剩喜千山入肺腸。
到得前頭上船處，莫將白髮照滄浪。
明發周村彎
作者：楊萬里
朝代：宋

不住寬鄉住甕門，那知世上有乾坤。
環將峻嶺包深谷，圍出餘天與別村。
茅屋相挨無著處，花溪百摺不教奔。
江淮地迥寒無價，宣歙山寒更莫論。
明發四望山過都昌縣入彭蠡湖
作者：楊萬里
朝代：宋

衆船爭取疾，直赴兩山口。
吾船獨橫趨，甘在衆船後。
問來風不正，法當走山右。
不辭用盡力，要與風相就。
忽然挂孤帆，吾船却先走。
明發平坦市
作者：楊萬里
朝代：宋

花霏滋曉寒，葉哢新野聽。
萬象宿雨餘，潔齋無欠浄。
霽曦耿欲吐，遠峰忽復暝。
林廬居者誰，戶與碧山映。
薔薇上木末，不架得初性。
彼卧晏未興，我征漂靡定。
悁然懷吾廬，花竹幽更盛。
茲焉獨足羨，自視不差勝。
顧瞻江之西，心速路逾夐。
似聞前溪水，盡還舊沙徑。
明發康郎山下亭午過湖入港小泊棠陰砦回望豫章西山慨然感興
作者：楊萬里
朝代：宋

大江日東流，我坐自向西。
亦復拜新月，不爲學蛾眉。
恭惟月生處，下臨故園池。
青松一萬株，牡丹三千枝。
床下枕北山，簷前漱南溪。
歲歲身不到，夜夜魂必歸。
魂歸諒何益，夢覺心自怡。
魂夢尚如許，而況真歸兮。
前日至鄔子，西山出湖湄。
如見鄉人面，一笑相娛嬉。
旅情得暫欣，鄉愁動長思。
今朝發康郎，一路能相隨。
我船趨都昌，回首尚見之。
偶爾轉港汊，極目煙水迷。
不得一揖別，悔懊庸可追。
明發弋陽縣
作者：楊萬里
朝代：宋

燈市通宵沸，朝來解一空。
梅邊霜似雪，霧外日如虹。
句妙元非作，人窮未必工。
忽驚家已遠，身在大江東。
明發房溪二首·其一
作者：楊萬里
朝代：宋

山路婷婷小樹梅，爲誰零落爲誰開。
多情也恨無人賞，故遣低枝拂面來。
明發房溪二首·其二
作者：楊萬里
朝代：宋

青天白日十分晴，轎上蕭蕭忽雨聲。
却是松梢霜水落，雨聲那得此聲清。
明發新淦晴快風順約泊樟鎮
作者：楊萬里
朝代：宋

雨到中宵歇，心知逗曉晴。
排雲數峰出，漏日半江明。
風借輕帆便，天催嬾客行。
不應樟鎮酒，無意待人傾。
明發曲坑二首·其一
作者：楊萬里
朝代：宋

雲橫平野近人低，似縠如紗只隔溪。
行到溪東元不見，回頭却復在溪西。
明發曲坑二首·其二
作者：楊萬里
朝代：宋

露草欣逢曉日新，各將珠琲鬭呈珍。
紅光影裏如何揀，顆顆圜明顆顆勻。
明發梅州
作者：楊萬里
朝代：宋
体裁：五言绝句

市小山城寂，船稀野渡忙。金暄梅蕊日，玉冷草根霜。
明發棲隠寺
作者：楊萬里
朝代：宋

木魚一呼衆僧聚，老夫登車欲前去。
仰頭見天俯見路，明明是晝不是暮。
如何今晨天地間，咄咄怪事滿眼前。
將爲是夜著，月輪已沒星都落。
將謂是晝休，銀河到曉爛不收。
皎如江練橫天流，中流點綴金沙洲。
元來海底蚤浴日，雲師閉關不教出。
羲和揮斧斫雲關，取將一道天光還。
天光淡青日光白，道是銀漢也則得。
雲師强很趕不奔，堆作沙洲是碎雲。
明發海智寺遇雨二首·其一
作者：楊萬里
朝代：宋

枉教一月費春風，不及朝來細雨功。
草色染來藍樣翠，桃花洗得肉般紅。
明發海智寺遇雨二首·其二
作者：楊萬里
朝代：宋

可惜新年雨未多，不妨剩與決天河。
農人皺得眉頭破，無水種秧君奈何。
明發瀧頭
作者：楊萬里
朝代：宋

黑甜偏至五更濃，强起侵星敢小慵。
輪與山雲能樣嬾，日高猶宿夜來峰。
明發生米市西林寺進退格
作者：楊萬里
朝代：宋

貪睡能無起，挑燈强未殘。
舂聲忙野店，月色澹柴門。
又踏黄塵路，前追紅葉村。
秋衣那敢薄，病骨自難溫。
明發白沙灘聞布穀有感
作者：楊萬里
朝代：宋

提壺勸我飲，杜鵑勸我歸。
不如布穀子，勸我勤耘耔。
我少貧且賤，不但無置錐。
筆耒墾紙田，黑水導墨池。
借令字堪煮，識字亦幾希。
啼饑如不聞，饑慣自不啼。
駿奔三十年，辛勤竟何爲。
髮從道塗白，面爲風雪黧。
夜來白沙灘，老命輕如絲。
洪濤舞一葉，呼天叫神祇。
生全乃偶然，人力初何施。
曉聞布穀聲，如在故山時。
坐令萬感集，初悟半世非。
一險靡不悔，數悔庸何追。
有田不歸耕，布穀真吾師。
明發石山
作者：楊萬里
朝代：宋

明發愁仍集，寒雲又作屯。
懸知今定雨，正坐夜來暄。
便恐禾生耳，寧論客斷魂。
山深更須入，聞有早梅村。
明發祁門悟法寺溪行險絕六首·其一
作者：楊萬里
朝代：宋

右緣絕壁左深溪，頭上春霖脚底泥。
溪裏仰看應落膽，閉窗關轎不教知。
明發祁門悟法寺溪行險絕六首·其三
作者：楊萬里
朝代：宋

山不人煙水不橋，溪聲浩浩雨蕭蕭。
何須雙鷺相溫暖，鷺過還教轉寂寥。
明發祁門悟法寺溪行險絕六首·其二
作者：楊萬里
朝代：宋

一派泉從千丈崖，轟霆跳雪瀉將來。
無論驚殺行人著，兩岸諸峰震欲摧。
明發祁門悟法寺溪行險絕六首·其五
作者：楊萬里
朝代：宋

山行政好又逢溪，況是危峰斗下時。
知與此溪有何隙，遣它不去祗相隨。
明發祁門悟法寺溪行險絕六首·其六
作者：楊萬里
朝代：宋

已是山寒更水寒，酸風苦雨併無端。
詩人瘦骨無半把，一任殘春料理看。
明發祁門悟法寺溪行險絕六首·其四
作者：楊萬里
朝代：宋

溪行盡處却穿山，忽有人家併有田。
幸自驚心小寧貼，誤看田水作深川。
明發窄溪晚次嚴州
作者：楊萬里
朝代：宋

夕照落帆烏石灘，朝來解纜窄溪邊。
篙師好語君知否，一日風行兩日船。
明發茅田見鷺有感
作者：楊萬里
朝代：宋

自歎平生老道塗，不堪泥雨又驅車。
鷺鷥第一清高底，拂曉溪中有幹無。
明發荆溪館下
作者：楊萬里
朝代：宋

常州太守曾獨弄，回首向來真一夢。
五月炎天十月寒，東亭迎客西亭送。
自從別却翟家園，豈謂三經金斗門。
莫教物色有欠處，剩與新詩三五句。
猶有歸塗更一來，是時百花開未開。
明發西館晨炊藹岡四首·其一
作者：楊萬里
朝代：宋

盤蔬盂飯趁朝饑，爭指枯腸作地基。
不覺南山新笋蕨，攙先占却未多時。
明發西館晨炊藹岡四首·其三
作者：楊萬里
朝代：宋

也知水碓妙通神，長聽舂聲不見人。
若要十分無漏逗，莫將戽斗鎮隨身。
明發西館晨炊藹岡四首·其二
作者：楊萬里
朝代：宋

人家爭住水東西，不是臨溪即背溪。
拶得一家無去處，跨溪結屋更清奇。
明發西館晨炊藹岡四首·其四
作者：楊萬里
朝代：宋

何須名苑看春風，一路山花不負儂。
日日錦江呈錦樣，清溪倒照映山紅。
明發金陵晨炊義井
作者：楊萬里
朝代：宋

薄薄雲收日，霏霏雨散池。
平波光去遠，疎點暈來遲。
所部餘千里，初程第一詩。
先驅問行李，雙堠且晨炊。
明發陳公徑過摩舍那灘石峰下十首·其一
作者：楊萬里
朝代：宋

遥松煙未銷，近竹露猶滴。
石峰矜孤銳，喜以江自隔。
清潭涵曦紫，碧岫過雲白。
回瞻宿處堤，路轉不可覓。
明發陳公徑過摩舍那灘石峰下十首·其一〇
作者：楊萬里
朝代：宋

南中山絕佳，所恨人煙稀。
略無好事人，結茅臨深溪。
峰頂可月亭，岸石即釣磯。
空令煙中猿，掛崖弄漣漪。
山多人自少，人遠山益奇。
我舟行不留，過眼山如馳。
過眼意已足，久留亦何爲。
明發陳公徑過摩舍那灘石峰下十首·其七
作者：楊萬里
朝代：宋

危峰瑩無土，平地岌孤石。
如何半巖間，亦有小樹碧。
走空根苦辛，倚險榦寒瘠。
芳蘭間叢生，紫蕤濯幽色。
近香許世聞，遠秀絕人摘。
而我雲外身，方茲喟行役。
明發陳公徑過摩舍那灘石峰下十首·其三
作者：楊萬里
朝代：宋

昨宵望石峰，相去無一尺。
今日行終朝，祇遶石峰側。
石峰何曾遠，江路自不直。
仰瞻碧孱顔，清峻如立壁。
反覆得細看，何必更登陟。
明發陳公徑過摩舍那灘石峰下十首·其九
作者：楊萬里
朝代：宋

我從靈洲來，惟見芳草渡。
蒹葭隨水遠，曠野無立樹。
掛席上真陽，好山忽無數。
好山如隠士，避世不自露。
不應官道傍，乃有見山處。
借識衛叔玠，未覩樂彥輔。
石峰難再得，舟過更回顧。
明發陳公徑過摩舍那灘石峰下十首·其二
作者：楊萬里
朝代：宋

地迥人絕影，山僻虎留跡。
下有無底潭，上有欲落石。
是間一逕橫，夾以萬松直。
樹從何時有，陳公所手植。
陳公今焉在，逕松自寒碧。
明發陳公徑過摩舍那灘石峰下十首·其五
作者：楊萬里
朝代：宋

澄潭湧暗暈，不風自成花。
回流如倦客，出門復還家。
江晴已數日，新漲沒舊沙。
知是前溪雨，濕雲尚橫斜。
明發陳公徑過摩舍那灘石峰下十首·其八
作者：楊萬里
朝代：宋

城中安得山，無山安得詩。
我入五羊城，遂與山水辭。
有鏡不敢覽，塵面我自知。
解維來歸亭，山水奔相隨。
水光動我巾，山色染我衣。
舟行將一月，恨速不恨遲。
山雲來未已，江月皎無滓。
開懷放之入，出語頗似之。
明發陳公徑過摩舍那灘石峰下十首·其六
作者：楊萬里
朝代：宋

山轉江亦轉，江行山亦行。
風鬟照玉鏡，素練縈青屏。
我本山水客，澹無軒冕情。
塵中悔一來，事外懷孤征。
忽乘滄浪舟，仰高俯深清。
餐翠腹可飽，飲淥身頓輕。
鷓鴣不相識，還作故園聲。
明發陳公徑過摩舍那灘石峰下十首·其四
作者：楊萬里
朝代：宋

後顧江已遠，前睨山若塞。
棹進岸自回，天水未有極。
簾欣入絕巘，舟愕觸潜石。
東暾澹未熹，北吹寒更寂。
岸草不知愁，向人弄晴碧。
明發階口岸下
作者：楊萬里
朝代：宋

破曉篙師報放船，今朝不似昨朝寒。
夢中草草披衣起，愛看輕舟下急灘。
明發青塘蘆包
作者：楊萬里
朝代：宋

青塘無店亦無人，只有青蛙紫蚓聲。
蘆荻葉深蒲葉淺，荔支花暗楝花明。
船行兩岸山都動，水入諸村海旋成。
回望越臺煙雨外，萬峰盡處五羊城。
明發青泥衝雪刺船三首·其一
作者：楊萬里
朝代：宋

冰棹風船雪滿篷，詩人醉卧水晶宮。
追程未到君休問，且啟瓊窗看玉峰。
明發青泥衝雪刺船三首·其三
作者：楊萬里
朝代：宋

紅玉麒麟未作灰，自溫瓊液寫銀杯。
雪花萬片江千頃，更欠人間底物來。
明發青泥衝雪刺船三首·其二
作者：楊萬里
朝代：宋

碧玉波頭綠錦絪，玉妃踏舞襪生塵。
先生奇觀誰分却，不分孤舟獨釣人。
明發韶州過赤水渴尾灘
作者：楊萬里
朝代：宋

船下驚灘浪政喧，花汀水退走沙痕。
一峰忽自雲端出，只見孤尖不見根。
明發鴨步
作者：楊萬里
朝代：宋

兩歲春船各一時，今年船快去年遲。
青山面目何曾改，清曉看來別樣奇。
明發黄土龕過高路
作者：楊萬里
朝代：宋

又過崢嶸兩峽間，也無溪水也無田。
嶺雲放脚寒垂地，山麥掀髯翠拂天。
碧玉屏風吹不倒，青綾步障買無錢。
詩人富貴非人世，猶自淒涼意惘然。
明發龍川二首·其一
作者：楊萬里
朝代：宋

山有濃嵐水有氛，非煙非霧亦非雲。
北人不識南中瘴，只到龍川指似君。
明發龍川二首·其二
作者：楊萬里
朝代：宋

優入蠻溪受瘴煙，一生誰料到龍川。
早書實歷遠山考，便是中書九閏年。
易允升畫像贊
作者：楊萬里
朝代：宋

疎髯撚欲無，短鬢搔已秃。
定知得句來，暗喜見眉目。
春半聞歸雁
作者：楊萬里
朝代：宋

春光深淺沒人知，我正南歸雁北歸。
頭上一聲如話別，一生長是背人飛。
春半雨寒牡丹殊無消息
作者：楊萬里
朝代：宋

今歲芳菲儘未忙，去年二月牡丹香。
寒暄不定春光晚，榮落俱遲花命長。
纔一兩朝晴炫野，又三四陣雨鳴廊。
鞓紅魏紫拳如蕨，而況姚家進御黄。
春夜孤坐三首·其一
作者：楊萬里
朝代：宋

兒女齁齁鼻息聲，虛堂誰伴一先生。
春寒夜靜燈花落，數盡殘更睡不成。
春夜孤坐三首·其三
作者：楊萬里
朝代：宋

老來覓句苦難成，細把風斤鏤薄冰。
行到長廊人寂寂，隔窗一點讀書燈。
春夜孤坐三首·其二
作者：楊萬里
朝代：宋

梅花雪後杏花風，老面逢春只强紅。
詩句行來行去裏，情懷不醉不醒中。
春夜無睡思慮紛擾
作者：楊萬里
朝代：宋

不堪萬慮攪中腸，打破愁城入醉鄉。
酒力盡時還又動，春宵短後却成長。
浮思閑念紛無數，飛絮游絲徧八荒。
看到東窗窗欲白，忽然一夢到羲皇。
春夢紛紜
作者：楊萬里
朝代：宋

燭花半作紫芝開，詩興頻遭白雨催。
只有睡時愁可遣，春愁又向夢中來。
春寒
作者：楊萬里
朝代：宋

春寒儘解粟人膚，敢傍吾儕酒盞無。
雨裏杏花如半醉，擡頭不起索人扶。
春寒
作者：楊萬里
朝代：宋

陣陣風寒樹樹斜，不容老子出簷牙。
繡簾半捲門偏啟，深倚胡床遠看花。
春寒
作者：楊萬里
朝代：宋

風日晴暄一併來，桃花告報李花開。
待君減盡衣裘了，夜半春寒特地回。
春寒初晴
作者：楊萬里
朝代：宋

峭寒穿屋透衣裘，欺得詩人兩鬢秋。
從此莫教三日暖，花開花落却成愁。
春寒早朝
作者：楊萬里
朝代：宋

十載江湖今又歸，朝雞不許夙興遲。
每聞撲鹿初鳴處，正是䰒鬆好睡時。
病眼生憎紅蠟燭，曉光未到碧桃枝。
誰能馬上追前夢，坐待金門放玉𥫽。
春寒絕句
作者：楊萬里
朝代：宋

幾絲微雨噀前山，半點輕寒健牡丹。
只道一春晴較少，到它晴了是春殘。
春日六絕句·其一
作者：楊萬里
朝代：宋

遠目隨天去，斜陽著樹明。
犬知何處吠，人在半山行。
春日六絕句·其三
作者：楊萬里
朝代：宋

霧氣因山見，波痕到岸消。
詩人元自懶，物色故相撩。
春日六絕句·其二
作者：楊萬里
朝代：宋

春醉非關酒，郊行不問塗。
青天何處了，白鳥入空無。
春日六絕句·其五
作者：楊萬里
朝代：宋

日落碧簪外，人行紅雨中。
幽人詩酒裏，又是一春風。
春日六絕句·其六
作者：楊萬里
朝代：宋

春色有情意，桃花生暮寒。
只應催客子，不遣立江干。
春日六絕句·其四
作者：楊萬里
朝代：宋

江水夜韶樂，海棠春貴妃。
殷勤向春道，莫遣一花飛。
春晚往永和
作者：楊萬里
朝代：宋

春事已如許，山居殊未知。
綠光風度麥，白碎日翻池。
景好懷翻惡，人嬉我獨悲。
郊行聊著眼，興到漫成詩。
春晴
作者：楊萬里
朝代：宋

日透微風暖，風揉嫩日佳。
祇知趲桃李，不道落梅花。
春晴懷故園海棠二首·其一
作者：楊萬里
朝代：宋

故園今日海棠開，夢入江西錦繡堆。
萬物皆春人獨老，一年過社燕方回。
似青如白天濃淡，欲墮還飛絮往來。
無那風光餐不得，遣詩招入翠瓊杯。
春晴懷故園海棠二首·其二
作者：楊萬里
朝代：宋

竹邊臺榭水邊亭，不要人隨只獨行。
乍暖柳條無氣力，淡晴花影不分明。
一番過雨來幽徑，無數新禽有喜聲。
只欠翠紗紅映肉，兩年寒食負先生。
春暖郡圃散策三首·其一
作者：楊萬里
朝代：宋

已覺朝來退裌衣，日光風力軟如癡。
倩誰留許春寒著，更放梅花住少時。
春暖郡圃散策三首·其三
作者：楊萬里
朝代：宋

春禽處處講新聲，細草欣欣賀嫩晴。
曲折遍穿花底路，莫令一步作虛行。
春暖郡圃散策三首·其二
作者：楊萬里
朝代：宋

萱草行間過履絇，杏花影裏散文書。
秋風遣我疎團扇，又被春風遣喚渠。
春曉三首·其一
作者：楊萬里
朝代：宋

拂花紅露濺春衣，柳外春禽睡未知。
天借晴光與桃李，更將剩彩弄游絲。
春曉三首·其三
作者：楊萬里
朝代：宋

一年生活是三春，二月春光儘十分。
不必開窗索花笑，隔窗花影也欣欣。
春曉三首·其二
作者：楊萬里
朝代：宋

風光明淑奈渠何，非暖非寒直是和。
春到千花俱有分，海棠獨自得春多。
春望二首·其一
作者：楊萬里
朝代：宋

春光放盡百花房，開到林檎與海棠。
青却子城千樹柳，高枝猶有一梢黄。
春望二首·其二
作者：楊萬里
朝代：宋

掠削嬌雲放嫩晴，三朝五日即清明。
垂楊幸自風流殺，莫著啼烏只著鶑。
春盡夜坐三首·其一
作者：楊萬里
朝代：宋

春光草草病中休，病眼逢春道是秋。
祗有青燈憐此老，伴人無睡照人愁。
春盡夜坐三首·其三
作者：楊萬里
朝代：宋

病夫說病訴旁人，它自開眉我自顰。
後有病夫看病句，不須告訴亦沾巾。
春盡夜坐三首·其二
作者：楊萬里
朝代：宋

疾痛呼天天豈知，知而不管亦何爲。
偶拈白傅長慶集，又得驩欣片子時。
春盡感興
作者：楊萬里
朝代：宋

春事匆匆掠眼過，落花寂寂奈愁何。
故人南北音書少，野渡東西芳草多。
筍借一風爭作竹，燕分數子別成窠。
青燈白酒長亭夜，不勝孤舟兀綠波。
春盡有感
作者：楊萬里
朝代：宋

等春不到怨春遲，又是紅稀綠滿枝。
雨後晚花猶好在，檻前殘醉欲醒時。
百年人事皆如許，千載詩聲亦浪垂。
金印不爭爭釣石，更饒爭得鬢邊絲。
春盡舍舟餘杭雨後山行二首·其一
作者：楊萬里
朝代：宋

前夕船中索簟眠，今朝山下覺衣單。
春歸便肯平平過，須做桐花一信寒。
春盡舍舟餘杭雨後山行二首·其二
作者：楊萬里
朝代：宋

樹樹低桑不要梯，溪溪新漲總平堤。
杜鵑知我歸心急，林外飛來頭上啼。
春興
作者：楊萬里
朝代：宋

窗底梅花瓶底老，瓶邊破硯梅邊好。
詩人忽然詩興來，如何見硯不見梅。
急磨玄圭染霜紙，撼落花鬚浮硯水。
詩成字字梅樣香，却把春風寄誰子。
春興
作者：楊萬里
朝代：宋

著盡工夫是化工，不關春雨更春風。
已拚膩粉塗雙蝶，更費雌黄滴一蜂。
春草二首·其一
作者：楊萬里
朝代：宋

天欲遊人不踏塵，一年一換翠茸茵。
東風猶自嫌蕭索，更遣飛花繡好春。
春草二首·其二
作者：楊萬里
朝代：宋

年年春色屬垂楊，金撚千絲翠萬行。
今歲草芽先得計，攙它濃翠奪它黄。
春菜
作者：楊萬里
朝代：宋

雪白蘆菔非蘆菔，喫來自是辣底玉。
花葉蔓菁非蔓菁，喫來自是甜底冰。
三館宰夫傳食籍，野人蔬譜渠不識。
用醯不用酸，用鹽不用鹹。
鹽醯之外別有味，薑牙棖子仍相參。
不甑亦不釜，非蒸亦非煮。
壞盡蔬中腴，乃以煙火故。
霜根雪葉細縷來，瓷瓶夕羃朝即開。
貴人我知不官樣，肉食我知無骨相。
祗合南溪嚼菜根，一尊徑醉溪中雲。
此詩莫讀恐嚥殺，要讀此詩先捉舌。
春陰
作者：楊萬里
朝代：宋

春晴幸好却春陰，雲意涔涔半欲霖。
日色忽開雲又合，急收碎影一簾金。
春陰忽霽
作者：楊萬里
朝代：宋

雲膜辛勤護日華，一重縠子一重紗。
玉奩忽透菱花影，淡與油窗描杏花。
春雨不止二首·其一
作者：楊萬里
朝代：宋

無計奈何春日長，宰予介紹謁羲皇。
蟻纔問陣天又雨，蜂欲舂糧花政香。
春雨不止二首·其二
作者：楊萬里
朝代：宋

春雨如毛又似埃，雲開還合合還開。
怪來春晚寒如許，無頼桐花領取來。
春雨呈袁起巖
作者：楊萬里
朝代：宋

昨日晴暄儘十分，無端寒濕復今晨。
蒼顔華髮差排老，急雨顛風屏當春。
只有觀書堪遣日，從來病眼不如人。
詩名滿世真何用，更賺先生願卜鄰。
昨日訪子上不遇裴回庭砌觀木犀而歸再以七言乞數枝
作者：楊萬里
朝代：宋

昨携兒輩扣雲關，繞遍巖花恣意看。
苔砌落深金布地，水沉烝透粟堆盤。
寄詩北阮賒秋色，供我西窗當晚餐。
小朶出叢須折却，莫教折破碧團欒。
昭君怨
作者：楊萬里
朝代：宋

偶聽松梢撲鹿。知是沙鷗來宿。稚子莫喧譁。恐驚他。俄頃忽然飛去。飛去不知何處。我已乞歸休。報沙鷗。
昭君怨
作者：楊萬里
朝代：宋

午夢扁舟花底。香滿西湖煙水。急雨打篷聲。夢初驚。卻是池荷跳雨。散了真珠還聚。聚作水銀窩。瀉清波。
晚凉散策二首·其一
作者：楊萬里
朝代：宋

飯餘浴罷趁涼行，偶憩池頭最小亭。
醉倚胡床便成睡，夢聞荷氣忽然醒。
晚凉散策二首·其二
作者：楊萬里
朝代：宋

半點輕風泛柳絲，忽吹荷葉一時欹。
芙蕖好處無人會，最是將開半落時。
晚出郡城往值夏謁胡端明泛舟夜歸
作者：楊萬里
朝代：宋

郡城至值夏，兩日非寬程。
奔走豈吾願，詔書促南征。
出郭星未已，歸棹月已生。
問人水深淺，舟子喧未應。
水石代之對，淙然落灘聲。
危峰起夕蒼，暗潭生夜清。
江轉風颯至，病肩難隠稜。
添衣初嬾尋，忍寒良不能。
近城一二里，遠岸三四燈。
望關恐早閉，驅舟祗遲行。
多情半環月，久矣將西傾。
欲落且小留，知我要入城。
月細光未多，大星助之明。
至舍心未穩，麗譙才一更。
晚宿小羅田四首·其一
作者：楊萬里
朝代：宋

青林化作萬黄金，落日光寒色却深。
仰看松梢數松子，不妨更與數松針。
晚宿小羅田四首·其三
作者：楊萬里
朝代：宋

蕭灑低低屋，虛明小小窗。
客間那得許，窗外更寒江。
晚宿小羅田四首·其二
作者：楊萬里
朝代：宋

倒盡菰蒲折盡荷，芙蓉臨水恨無多。
一花却有兩花影，東卧斜陽西卧波。
晚宿小羅田四首·其四
作者：楊萬里
朝代：宋

白酒聊三盞，青燈欲二更。
倦來乘急睡，過了睡難成。
晚寒
作者：楊萬里
朝代：宋

莫道今晨熱，東風未得欺。
晚來作惡甚，寒似禁煙時。
約雨斜還整，吹花合且離。
不應如許峭，故故惱吾衰。
晚寒熾炭
作者：楊萬里
朝代：宋

老子平生不附炎，雪間爐炭晚間添。
紅光亂拆銀花碎，翠燄雙抽柳葉尖。
愛惜麒麟牢禁手，驅除鹽絮密垂簾。
急分一炬牽船底，岸上霜風正似鎌。
晚寒題水仙花并湖山三首·其一
作者：楊萬里
朝代：宋

水仙怯暖愛清寒，兩日微暄嬾欲眠。
料峭晚風人不會，留花且住伴詩仙。
晚寒題水仙花并湖山三首·其三
作者：楊萬里
朝代：宋

鍊句爐槌豈可無，句成未必盡緣渠。
老夫不是尋詩句，詩句自來尋老夫。
晚寒題水仙花并湖山三首·其二
作者：楊萬里
朝代：宋

水面無風也自寒，船門已幕更深關。
莫將若下三杯酒，博與湖邊幾點山。
晚憩富陽二首·其一
作者：楊萬里
朝代：宋

苕溪到得富春灘，度綠穿青半日間。
未出浙西心已喜，眼中初見浙東山。
晚憩富陽二首·其二
作者：楊萬里
朝代：宋

春餘客裏政無聊，忽報潮頭雪樣高。
急喚清空竹陵酒，旋嘗梅子與櫻桃。
晚日二首·其一
作者：楊萬里
朝代：宋

日影穿波跳碎銀，波光弄日走寒星。
一時飛入船窗裏，萬草千花變未停。
晚日二首·其二
作者：楊萬里
朝代：宋

貪看波日弄船窗，奇觀人間不作雙。
忽被竹陰偷捲去，只餘一面撥醅釭。
晚春即事二絕·其一
作者：楊萬里
朝代：宋

尺許新條長杏栽，丈餘斑笋出牆隈。
浪愁草草酴醾過，不道婷婷芍藥來。
晚春即事二絕·其二
作者：楊萬里
朝代：宋

樹頭吹得葉冥冥，三日顛風不小停。
只是向來枯樹子，知他那得許多青。
晚春行田南原
作者：楊萬里
朝代：宋

西疇前日塵作霧，南村今日波生路。
雲子從來疎廣文，衝雨學稼當辭勤。
農言秧好殊勝麥，其如綠針未堪喫。
吾生十指不拈泥，毛錐便得傲蓑衣。
只願邊頭長無事，把耒耕雲且吾志。
不愁官馬送還官，借牛騎歸不用鞍。
晚晴
作者：楊萬里
朝代：宋

日光射雪雪透紅，雪光射日日吐虹。
何人鑄銀作大地，萬象都入銀光中。
詩翁兩眼老病裏，愛看晚晴聊仰視。
眼睛空花忽亂起，紫暈一輪三萬里。
晚晴二首·其一
作者：楊萬里
朝代：宋

風收點滴曉簷聲，雲放朦朧晚日明。
楊柳染絲纔喜雨，梅花泣玉却祈晴。
晚晴二首·其二
作者：楊萬里
朝代：宋

先生老態似枯禪，解后東風也欲顛。
纔雨便晴寒便暖，四時佳處是春天。
晚晴獨酌二首·其一
作者：楊萬里
朝代：宋

冷落杯盤下箸稀，今年淮白較來遲。
異鄉黄雀真無價，稍暖瓊酥不得時。
晚晴獨酌二首·其二
作者：楊萬里
朝代：宋

霜熟寒輕際晚時，簾間過影一鴉歸。
夕陽端與誰爲地，只照游塵絮樣飛。
晚望
作者：楊萬里
朝代：宋

天墮楸枰作稻畦，啼烏振鷺當枯棋。
不論勝負端何似，黑子終多白子稀。
晚望
作者：楊萬里
朝代：宋

病身似怯暮來風，老眼還驚霽後虹。
落日偏明松表裏，好山分占水西東。
晚望二首·其一
作者：楊萬里
朝代：宋

月是小春春未生，節名大雪雪何曾。
夕陽不管西山暗，只照東山八九稜。
晚望二首·其二
作者：楊萬里
朝代：宋

萬松不掩一楓丹，煙怕山狂約住山。
却被沙鷗惱人損，作行飛去略無還。
晚步
作者：楊萬里
朝代：宋

半疋輕煙束翠山，一梳寒月印青天。
生憎野燒無端甚，直上高林杳靄邊。
晚步
作者：楊萬里
朝代：宋

晚暑無凉可得尋，小風一點慰人心。
斜陽碎入高榕葉，翻作青瑶覆作金。
晚步
作者：楊萬里
朝代：宋

清水芙蓉未肯開，暑天花草底差排。
鹿葱金鳳何爲者，也得園亭護兩階。
晚步南溪弄水
作者：楊萬里
朝代：宋

吾廬在南溪，溪北北山半。
山空誰肯鄰，影靜鶴爲伴。
萬松當籬落，千巖上几案。
花草豈厭多，不多亦堪翫。
一丘萬事足，半點無外羨。
如何濯雙纓，獨欠泉一眼。
晚晴漫野步，偶到溪側畔。
頗怪清淺流，雪後劣如線。
相將二三子，一笑出奇觀。
瓊砂雜瑶礫，掇拾作微堰。
鏘然便淙琤，清若奏琴阮。
當流立孤石，灧澦忽童丱。
不塞勢何怒，惟激聲故遠。
從今日日來，愁肺要湔浣。
兒童俾勿壞，鷗鷺好看管。
晚步追凉二首·其一
作者：楊萬里
朝代：宋

老眼偏明遠岫孤，夕陽故遣樹陰疎。
蟬鳴葉底無尋處，隨意閑行偶見渠。
晚步追凉二首·其二
作者：楊萬里
朝代：宋

風不須多只是涼，穿花度柳到人傍。
細吹病耳颼颼響，徐弄輕衫拂拂長。
晚歸再度西橋四首·其一
作者：楊萬里
朝代：宋

歸近溪橋東復東，蓼花迎路舞西風。
草深一鳥忽飛起，儂不覺它它覺儂。
晚歸再度西橋四首·其三
作者：楊萬里
朝代：宋

盡日山行意未銷，歸來再與坐溪橋。
山童拋石落溪水，喚作魚兒波面跳。
晚歸再度西橋四首·其二
作者：楊萬里
朝代：宋

水落沙灘倍有情，漩來漩去不成行。
暗叢飛下小瀑布，攔住溪聲獨作聲。
晚歸再度西橋四首·其四
作者：楊萬里
朝代：宋

朝過溪頭聽水鳴，似哀如怨百般聲。
歸來依舊鳴未了，知向何人訴不平。
晚歸遇雨
作者：楊萬里
朝代：宋

略略煙痕草許低，初初雨影傘先知。
溪回谷轉愁無路，忽有梅花一兩枝。
晚泊楊州
作者：楊萬里
朝代：宋

楊子橋西轉綵航，粉城如練是維楊。
百年舊觀兵戈後，近歲新開草木荒。
傑閣高臺雲上出，野梅官柳雪中香。
史君領客週遭看，走馬歸船欲夕陽。
晚照
作者：楊萬里
朝代：宋

閑對斜陽數隙塵，何曾萬事一關身。
湯瓶得火自相語，酒盞爲人先作春。
晚登浄遠亭二首·其一
作者：楊萬里
朝代：宋

重陽纔過便新寒，去歲如今暑尚殘。
雲外雁來元不覺，一聲喚我舉頭看。
晚登浄遠亭二首·其二
作者：楊萬里
朝代：宋

簿書纔了晚衙催，且上高亭眼暫開。
野鴨成羣忽驚起，定知城背有船來。
晚登清心閣望雨
作者：楊萬里
朝代：宋

憫雨喜見雲，喜雲愁不雨。
長風將怒點，慰此樓中暮。
喜雨不但人，松竹亦鼓舞。
未知今年熟，得似去年否。
晚登連天觀望越臺山
作者：楊萬里
朝代：宋

暮山如淡復如濃，煙拂山前一兩重。
山背更將霞萬疋，生紅錦障裹青峰。
晚眺
作者：楊萬里
朝代：宋

晚暖好登臨，吾衰也不禁。
雪殘千嶂玉，日落萬梢金。
晚立普明寺門時已過立春去除夕三日爾將歸有歎
作者：楊萬里
朝代：宋

蕭蕭淅淅荻花風，慘慘澹澹雲物容。
欲雪不雪關得儂，得歸未歸一莞中。
年華縱留春已換，半生作客今何恨。
夜來飛霰打僧窗，便恐雪真數尺强。
催科不拙亦安出，吾民瀝髓不濡骨。
邊頭犀渠未晏眠，天不雨粟地流錢。
晚立西湖惠照寺石橋上
作者：楊萬里
朝代：宋

船於鏡面入煙叢，寺在湖心更柳中。
暮色欲來吾欲去，其如南北兩高峰。
晚興
作者：楊萬里
朝代：宋

老來懷抱向誰開，歲晚無花薦一杯。
處分新霜且留菊，辟差寒日早開梅。
只教詩句清如雪，看得榮名細似埃。
管葛諸人端解事，也曾遭我笑渠來。
晚興
作者：楊萬里
朝代：宋

雙井茶芽醒骨甜，蓬萊香燼倦人添。
蜘蛛政苦空庭闊，風爲將絲度別簷。
晚衙野望
作者：楊萬里
朝代：宋

上却城來忘却歸，迎它來雁送它飛。
可憐烏臼能緇素，却被清霜染作緋。
晚過側溪山下
作者：楊萬里
朝代：宋

看山妙處幾曾知，落照斜明始覺奇。
皺盡衣裳紋欲裂，爭先頭角遠相追。
松梢別放六峰出，江底倒將千嶂垂。
一路詩篇渾漫與，側溪端的不相虧。
晚過常州
作者：楊萬里
朝代：宋

常州曾作兩年住，一別重來十年許。
岸頭楊柳記得無，總是行春繫船處。
自笑恍如丁令威，老懷成喜亦成悲。
人民城郭依然是，只有向來鬚鬢非。
晚過黄洲鋪二絕·其一
作者：楊萬里
朝代：宋

數峰殘日紫將銷，一片新秧綠未交。
道是今年春水小，漲痕也到岸花梢。
晚過黄洲鋪二絕·其二
作者：楊萬里
朝代：宋

僕夫已倦路猶賒，脚底殊勞眼底佳。
綠錦堆中半團雪，千楓擁出一桐花。
晚酌
作者：楊萬里
朝代：宋

暑天寒果飣來餿，水果清於木果休。
蓮入新秋何便瘦，菱沉到底竟能浮。
山泉釀酒香仍冽，野蔌堆盤爽更幽。
方丈食前非不愛，風蟬一腹飽詩愁。
晚雲釀雨二首·其一
作者：楊萬里
朝代：宋

昨來一雨斷人行，恰則晴時雲又生。
梅月如何休得雨，麥秋却是要它晴。
晚雲釀雨二首·其二
作者：楊萬里
朝代：宋

只消舊雨已驚心，莫遣新晴更作陰。
路轉綠荷仍翠柳，眼隨白鳥度青林。
晚風二首·其一
作者：楊萬里
朝代：宋

晚日暄溫稍霽威，晚風豪橫大相欺。
做寒做冷何須怒，來早一霜誰不知。
晚風二首·其二
作者：楊萬里
朝代：宋

晚風不許鑑清漪，却許重簾到地垂。
平野無山遮落日，西窗紅到月來時。
晚風寒林二首·其一
作者：楊萬里
朝代：宋

已是霜林葉爛紅，那禁動地晚來風。
寒鴉可是矜渠黠，踏折枯梢不墮空。
晚風寒林二首·其二
作者：楊萬里
朝代：宋

樹無一葉萬梢枯，活底秋江水墨圖。
幸自寒林俱淡筆，却將濃墨點栖烏。
晚飲
作者：楊萬里
朝代：宋

大醉或傷生，不醉又傷情。
此事兩難處，後先有重輕。
醉後失天地，餘生底浮萍。
愁城不須攻，醉鄉無此城。
晚飲
作者：楊萬里
朝代：宋

旋旋哦詩旋旋抄，一尊野蔌更山肴。
春風略不扶人醉，月到梅花最末梢。
晝倦
作者：楊萬里
朝代：宋

愛日曛人欲睡昏，自勻嫩火炷爐薰。
蜘蛛已去惟存網，猶罥窗間一隻蚊。
晝倦
作者：楊萬里
朝代：宋

睡眼䰒鬆倦日長，却拋詩卷步回廊。
貍奴幸自雙雙戲，忽見人來走似獐。
晝睡聞雁
作者：楊萬里
朝代：宋

夢裏霜鴻叫絕天，䰒鬆睡眼起來看。
殷勤甓社湖中客，送我南歸到惠山。
晨炊光口砦
作者：楊萬里
朝代：宋

泊船光口薦晨炊，野飯匆匆不整齊。
新摘柚花薰熟水，旋撈萵苣浥生虀。
儘教坡老食無肉，未害山公醉似泥。
過了真陽到清遠，好山自足樂人饑。
晨炊叱馭驛觀海邊野燒
作者：楊萬里
朝代：宋

南海驚濤卷玉缸，北山野燒展紅幢。
山神海伯爭新巧，併慰詩人眼一雙。
晨炊旱塘
作者：楊萬里
朝代：宋

一歲官拘守一州，天將行役賜清游。
青山綠水留連客，碧樹丹楓點綴秋。
夜夢晝思都是景，左來右去不勝酬。
我無韋偃丹青手，只向囊中句裏收。
晨炊杜遷市煮笋
作者：楊萬里
朝代：宋

金陵竹笋硬如石，石猶有髓笋不及。
杜遷市裏笋如酥，笋味清絕酥不如。
带雨斸來和籜煮，中含柘漿雜甘露。
可齏可膾最可羹，繞齒蔌蔌冰雪聲。
不須呪笋莫成竹，頓頓食笋莫食肉。
晨炊橫塘橋酒家小窗
作者：楊萬里
朝代：宋

饑望炊煙眼欲穿，可人最是一青帘。
雙渠走水穿三店，獨樹欹流蔭兩簷。
窗扇透明仍挂上，爐香未燼更多添。
山村祗苦無良醖，嫌殺芳醪似蜜甜。
晨炊江山縣驛
作者：楊萬里
朝代：宋

聞道常山水壯哉，問途何惜小紆回。
平生不到江山縣，臨老須教作一來。
晨炊泉水塘村店無肉只賣笋蕨嘲亭父
作者：楊萬里
朝代：宋

屠門深閉底須愁，土銼無煙也莫羞。
笋便落林猶勝肉，蕨纔出土更燒油。
萬錢下箸今安在，一飯流匙飽即休。
吾道藜羹元不糝，至今諱殺古陳州。
晨炊泊楊村
作者：楊萬里
朝代：宋

沙步未多遠，里名還異原。
對江穿野店，各路入深村。
秋水乘新汲，春芽煮不渾。
舟中爭上岸，竹裏有清樽。
晨炊浦村
作者：楊萬里
朝代：宋

水出何村尾，橋橫亂篠叢。
隔溪三四屋，對面一雙峰。
過午非常暖，疑他不是冬。
疎梅照清淺，作意爲誰容。
晨炊熊家莊
作者：楊萬里
朝代：宋

朝饑一眼望炊煙，繞盡長溪過盡山。
承露絲囊世無樣，蜘蛛偷得掛籬間。
晨炊玉田聞鶑觀鷺二首·其一
作者：楊萬里
朝代：宋

曉寒顧影惜金衣，著意聽時不肯啼。
飛入柳陰多去處，數聲只許落花知。
晨炊玉田聞鶑觀鷺二首·其二
作者：楊萬里
朝代：宋

清溪欲下影先翻，隻鷺還將雙鷺看。
綠玉脛長聊試淺，素瓊裳冷不禁寒。
晨炊白昇山
作者：楊萬里
朝代：宋

千峰爲我旋生妍，我爲千峰一灑然。
雲掠石崖啼鳥樹，雨添山澗落花泉。
心知僮僕多饑色，目斷茅簷半穗煙。
只道晨炊食無肉，竹根斤筍兩三錢。
晨炊皂徑
作者：楊萬里
朝代：宋

問路無多子，驅車半日間。
行穿崖石古，踏破蘚花斑。
綠語鶑邊柳，青眠水底山。
人家豈無地，爭住小溪灣。
晨炊翫鞭亭二首·其一
作者：楊萬里
朝代：宋

老賊平欺晉鼎輕，一輪五色夢中驚。
寶鞭脫急非無策，何似休將日遶營。
晨炊翫鞭亭二首·其二
作者：楊萬里
朝代：宋

問著無聲是阿兄，坐看家賊只吞聲。
戮屍大放經綸手，長柄判將錫茂弘。
晨炊黄宙鋪飯後山行
作者：楊萬里
朝代：宋

山行行得軟如綿，急上籃輿睡霎間。
夢裏只聞人喝道，不知過盡數重山。
晨炊黄岡望海
作者：楊萬里
朝代：宋

望中雪嶺界天橫，雪外青瑶甃地平。
白底是沙青是海，捲簾看了却心驚。
普明寺見梅
作者：楊萬里
朝代：宋

城中忙失探梅期，初見僧窗一兩枝。
猶喜相看那恨晚，故應更好半開時。
今冬不雪何關事，作伴孤芳却欠伊。
月落山空正幽獨，慰存無酒且新詩。
景靈宮聞子規
作者：楊萬里
朝代：宋

今年未有子規聲，忽向宮中樹上鳴。
告訴落花春不管，裴回曉月恨難平。
斜風細雨又三月，柳絮浮雲空一生。
豈不懷歸歸未得，倩渠傳語故園鶑。
晴後再雪四首·其一
作者：楊萬里
朝代：宋

幸自晴光雪半開，誰將泥脚涴瓊瑰。
水仙上訴姮娥泣，再遣天花散一回。
晴後再雪四首·其三
作者：楊萬里
朝代：宋

天上瓊樓萬玉妃，月宮學舞試雲衣。
霓裳未徹天風起，腦子花鈿星散飛。
晴後再雪四首·其二
作者：楊萬里
朝代：宋

滕家仙子六瓊娘，煮露爲酥不剩漿。
滴作玉蟲千萬隻，一時飛滿白雲鄉。
晴後再雪四首·其四
作者：楊萬里
朝代：宋

八盤嶺上雪偏清，萬斛瓊塵作一傾。
空裏仰看都不見，碧山映得却分明。
晴後雪凍
作者：楊萬里
朝代：宋

負暄尚覺日無功，炙手仍愁火失紅。
本是雪前風作雪，却緣雪後雪生風。
四郊凍合如相約，七日晴來不肯融。
舊說醉鄉堪避暑，避寒也合此鄉中。
晴望
作者：楊萬里
朝代：宋

愁於望處一時銷，山亦霜前分外高。
枸杞一叢渾落盡，只殘紅乳似櫻桃。
晴眺
作者：楊萬里
朝代：宋

野意隨宜有，山光入望無。
寒曦不自暖，落木幾曾枯。
不分霜前樹，長啼月下烏。
苦吟徐便悔，可惜數莖鬚。
暑中待月小酌
作者：楊萬里
朝代：宋

火傘朝張復暮張，若教無月底禁當。
隔林欲上光先漏，窺戶無多氣已涼。
萬里無雲天似水，一奩新鏡色如霜。
廣寒宮裏應無酒，挽住姮娥勸一觴。
暑中早起東齋獨坐
作者：楊萬里
朝代：宋

松竹陰中逗曉光，無風有露自生涼。
黄筠椅子十二隻，倚遍瑠璃背滿霜。
暑雨後散策
作者：楊萬里
朝代：宋

溪南稻紫似溪北，雨後山青非雨前。
芒屨泥深涼不淺，今年六月箇般天。
暖熱兩生行
作者：楊萬里
朝代：宋

秃穎凍得鬚作冰，老泓飲湯成水精。
先生定交兩書生，兩生號寒語不能。
先生自作饑蟲鳴，夜檄祝融戰玄冥。
更遣紅玉十麒麟，相與部領有脚春，暖熱兩生出精神。
兩生炙手淚縱橫，彊和先生仄仄平。
暮坐中庭
作者：楊萬里
朝代：宋

蚊子因涼減，蟬聲入暮多。
有愁無處著，不飲欲如何。
暮宿半塗
作者：楊萬里
朝代：宋

朝日在我東，夕日在我西。
我行日亦行，日歸我未歸。
勢須就人宿，遠近或難期。
平生太疎放，似黠亦似癡。
如何今日行，不以衾枕隨。
幸逢春小暄，倒睡莫解衣。
借令今夕寒，我醉亦不知。
暮寒
作者：楊萬里
朝代：宋

過雁雙仍急，寒鴉隻已多。
絕憐晴色好，無奈暮寒何。
眼病書休讀，心勞句尚哦。
老生窮事業，此外豈無他。
暮春即事
作者：楊萬里
朝代：宋

花時追賞夜將朝，花過癡眠日儘高。
又與山禽爭口腹，執竿挾彈守櫻桃。
暮春小雨
作者：楊萬里
朝代：宋

宿酒微醒尚小醺，似癡如病不多欣。
深深池沼輕輕雨，獨倚欄干看水紋。
暮歸
作者：楊萬里
朝代：宋

山色偏宜暮，桐聲小作秋。
人行溪側畔，天在樹梢頭。
學嬾真成嬾，知休却得休。
遣愁愁不去，愁盡自無愁。
暮泊鼠山聞明朝有石塘之險
作者：楊萬里
朝代：宋

下水船逢上水船，夕陽仍更澀沙灘。
雁來野鴨却驚起，我與舟人俱仰看。
回望雪邊山已遠，如何篷底暮猶寒。
今宵莫說明朝路，萬石堆心一急湍。
暮熱游荷池上五首·其一
作者：楊萬里
朝代：宋

玉礫金沙一逕長，暑中無處可追涼。
獨行行到荷池上，荷不生風水不香。
暮熱游荷池上五首·其三
作者：楊萬里
朝代：宋

細草摇頭忽報儂，披襟攔得一西風。
荷花入暮猶愁熱，低面深藏碧傘中。
暮熱游荷池上五首·其二
作者：楊萬里
朝代：宋

寒甃千尋汲井花，病身一浴不勝佳。
追涼不得渾閑事，燒眼生憎半幅霞。
暮熱游荷池上五首·其五
作者：楊萬里
朝代：宋

空中斗起朵雲頭，旋旋開來旋旋收。
初作䰒鬆松樹子，忽成髣髴柳花毬。
暮熱游荷池上五首·其四
作者：楊萬里
朝代：宋

也不多時便立秋，寄聲殘暑速拘收。
瘦蟬有得許多氣，吟落斜陽未肯休。
暮立荷橋
作者：楊萬里
朝代：宋

欲問紅蕖幾莟開，忽驚浴罷夕陽催。
也知今夕來差晚，猶勝窮忙不到來。
暮經新豐市望遠山
作者：楊萬里
朝代：宋

小市寒仍靜，斜陽澹欲晡。
偶看平野去，不是遠山無。
處處遮船住，家家有酒酤。
朱樓臨碧水，曾駐玉鑾輿。
暮行田間二首·其一
作者：楊萬里
朝代：宋

布穀聲中日脚收，瘦藤叫我看西疇。
露珠走上青秧葉，不到梢頭便肯休。
暮行田間二首·其二
作者：楊萬里
朝代：宋

水滿平田無處無，一張雪紙眼中鋪。
新秧亂插成井字，却道山農不解書。
暮雨既霽將兒輩登多稼亭
作者：楊萬里
朝代：宋

一霎滂沱一霎晴，簷間點滴尚殘聲。
水將樹影亂揉碎，月與日光相對明。
試數六宵還五雨，坐令夏熱作秋清。
兒曹小住休歸去，更聽風蟬子細鳴。
曉入秘書省過三橋
作者：楊萬里
朝代：宋

船底吳儂尚晏眠，一船炊飯數船煙。
行人各自東西岸，抵死回頭看兩邊。
曉出兜率寺送許耀卿二首·其一
作者：楊萬里
朝代：宋

天竺興雲線許長，須臾遮盡衆蒼蒼。
何如灑作千峰雨，乞與都城六月涼。
曉出兜率寺送許耀卿二首·其二
作者：楊萬里
朝代：宋

兜率山深露氣清，柳陰暗處藕花明。
無端拾得閑煩惱，背却西湖又入城。
曉出洪澤霜晴風順
作者：楊萬里
朝代：宋

又從洪澤泝清淮，積雨連宵曉頓開。
霜凍水涯如雪厚，波摇日影入船來。
辛勤送客了未了，珍重順風催復催。
明早都梁各分手，順風便借一帆回。
曉出浄慈送林子方二首·其一
作者：楊萬里
朝代：宋

出得西湖月尚殘，荷花蕩裏柳行間。
紅香世界清涼國，行了南山却北山。
曉坐
作者：楊萬里
朝代：宋

拂曉文書已罷休，却披詩卷散閑愁。
只驚兩眼生光彩，日到東窗半角頭。
曉坐卧治齋
作者：楊萬里
朝代：宋

夜風甚細不勝酸，霜落無聲只是寒。
日上東窗無箇事，送將梅影索人看。
曉坐多稼亭
作者：楊萬里
朝代：宋

日光烘碎一天雲，散作濛濛霧滿村。
我亦知渠別無事，不教遠岫翠當門。
曉坐荷橋四首·其一
作者：楊萬里
朝代：宋

雨後晨前絕爽時，胡床四面是荷池。
荷珠細走惟愁落，爲報薰風莫急吹。
曉坐荷橋四首·其三
作者：楊萬里
朝代：宋

碧玉山邊白鳥鳴，綠楊風裏翠荷聲。
草花踏碎教人惜，爲勒芒鞋款款行。
曉坐荷橋四首·其二
作者：楊萬里
朝代：宋

四葉青蘋點綠池，千重翠蓋護紅衣。
蜻蜓空裏元無見，只見波間仰面飛。
曉坐荷橋四首·其四
作者：楊萬里
朝代：宋

簾影窺池到藕根，水光爲我弄朝暾。
魚兒解作晴天雨，波面吹成落點痕。
曉寒二首·其一
作者：楊萬里
朝代：宋

黯黯輕寒淡淡陰，遊人便覺減行春。
春風也解嫌蕭索，自送鞦韆不要人。
曉寒二首·其二
作者：楊萬里
朝代：宋

春光喚入百花叢，寒力平欺兩鬢蓬。
吹亂衆紅還復整，海棠却不怕東風。
曉晴發蕪湖縣吳波亭二首·其一
作者：楊萬里
朝代：宋

八日川塗九雨風，船中出得入泥中。
老夫强項誰能那，雨止風休伎自窮。
曉晴發蕪湖縣吳波亭二首·其二
作者：楊萬里
朝代：宋

雨來初做養禾天，雨久還成害稼年。
今日一晴無準在，金鴉飛出卯牌前。
曉晴發黄杜驛二首·其一
作者：楊萬里
朝代：宋

望後月不落，偏於水底明。
對懸雙玉鏡，併照一金鉦。
忽值山都合，渾無路可行。
多情小花徑，導我度千縈。
曉晴發黄杜驛二首·其二
作者：楊萬里
朝代：宋

巷竹欹將倒，林花濕不飛。
總將枝上雨，洒入轎間衣。
晴色猶全嫩，春寒肯便歸。
祗能欺客子，戶戶閉荆扉。
曉晴過猿藤逕
作者：楊萬里
朝代：宋

厭雨欣初霽，貪程敢晏眠。
排天雙壁起，受日一峰先。
入逕惟逢樹，無人況有煙。
藤深猿不見，聲到客愁邊。
曉望
作者：楊萬里
朝代：宋

暑退誰當憶，秋生喜此逢。
荒林失輕霧，寒日上危峰。
忽有吟邊興，忘看鏡裏容。
不須無鮑謝，始得擅詩宗。
曉泊丹陽館
作者：楊萬里
朝代：宋

夕凍朝還積，寒曦暖未多。
霜輕猶著草，冰重亦浮河。
山盡酣餘勢，潮歸殿去波。
六朝遺迹在，故老尚傳麽。
曉泊舟廟山
作者：楊萬里
朝代：宋

平水長先曉，無風也自濤。
煙昏山易遠，岸闊樹難高。
去雁鳴相報，游魚冷總逃。
輕寒容可忍，清眺得辭勞。
曉泊蘭溪
作者：楊萬里
朝代：宋

金華山高九天半，夜雪裝成珠玉案。
蘭溪水清千頃强，朔風凍作瑠璃釭。
日光雪光兩相射，病眼看來忘南北。
恨身不如波上鷗，脚指爲楫身爲舟。
恨身不如沙上雁，蘆花作家梅作伴。
折綿冰酒未是寒，曉寒真欲冰我肝。
急閉篛篷擁爐去，竹葉梨花十分注。
曉炊黄竹莊三首·其一
作者：楊萬里
朝代：宋

染練江山宿雨餘，枝枝葉葉潤如酥。
絲窠瓔珞消多少，破費天公百斛珠。
曉炊黄竹莊三首·其三
作者：楊萬里
朝代：宋

城中殊未有梅看，莫是冬暄欠淺寒。
行到深山最寒處，兩株香雪照冰灘。
曉炊黄竹莊三首·其二
作者：楊萬里
朝代：宋

琯灰蔌蔌欲飛聲，日到牽牛第幾星。
地底陽生人不覺，燒痕未冷已青青。
曉登多稼亭三首·其一
作者：楊萬里
朝代：宋

過雨梅無半箇黄，冬青枝上雪花香。
不須更要風吹面，看著青林意自涼。
曉登多稼亭三首·其三
作者：楊萬里
朝代：宋

尚無池水泛荷香，幸有園英照竹窗。
雪白葵花持玉節，柿紅萱草立金幢。
曉登多稼亭三首·其二
作者：楊萬里
朝代：宋

雨前田畝不勝荒，雨後農家特地忙。
一眼平疇三十里，際天白水立青秧。
曉登子城
作者：楊萬里
朝代：宋

鞋響新霜後，襟暄野日初。
寒溪半灣落，遠樹一行疎。
老矣端何苦，歸哉不願餘。
終更猶半歲，作麽度居諸。
曉登小樓霧失南高峰塔
作者：楊萬里
朝代：宋

日日南高峰，知我登小樓。
笑回紫翠面，擎獻新鮮秋。
獨將詩魂去，恣繞月脇游。
得句寄與渠，月姊不敢搜。
絕頂珥瓊筆，仰空書銀鈎。
今晨招不來，開窗得孤愁。
折簡呼屏翳，能爲追亡不。
曉登懷古堂
作者：楊萬里
朝代：宋

度暑過於歲，初涼別是天。
獨穿秋露草，來看曉風蓮。
病骨殊輕甚，幽襟一灑然。
不妨聊吏隠，何必更林泉。
曉登水亭
作者：楊萬里
朝代：宋

露氣仍荷氣，秋風更曉風。
身兼水亭子，雙墮玉壺中。
曉登萬花川谷看海棠二首·其一
作者：楊萬里
朝代：宋

夜雨朝晴花睡餘，海棠傾國萬花無。
館娃一樣三千女，露滴燕脂洗面初。
曉登萬花川谷看海棠二首·其二
作者：楊萬里
朝代：宋

準擬今春樂事醲，依前枉却一東風。
年年不带看花福，不是愁中即病中。
曉發黄巢磯芭蕉林中
作者：楊萬里
朝代：宋

清遠山前煙雨濛，黄巢磯畔水連空。
旋芟蘆荻炊朝飯，更斫芭蕉補漏篷。
曉看牡丹呈彭仲莊
作者：楊萬里
朝代：宋

牡丹新植舊來無，早起看花花更蘇。
晴翠滿空天政曉，暖紅蒸霧汗成珠。
絕憐嫩日偏催老，猶喜輕寒爲給扶。
來歲一株應百朶，只今紫笋繞根鬚。
曉看芙蓉
作者：楊萬里
朝代：宋

兩歲芙蓉無一枝，今年萬朶壓枝低。
半紅半白花都閙，非短非長樹斬齊。
臨水釅粧新雨後，出牆背面曉風西。
春英笑殺秋英淡，祗恐穠於桃李蹊。
曉穿芙蓉徑二首·其一
作者：楊萬里
朝代：宋

晚粧懶困曉粧新，火急來看趁絕晨。
夾徑花枝欺我老，競將紅露灑烏巾。
曉穿芙蓉徑二首·其二
作者：楊萬里
朝代：宋

芙蓉佳處不勝佳，花不中藏祗外斜。
恰似曲江聞喜宴，綠衣半醉戴宮花。
曉經八盤嶺赴東宮講堂
作者：楊萬里
朝代：宋

至前至後恰多晴，山北山南間一登。
瘦石經霜乾脫蘚，細泉滴澗旋成冰。
海波貫日紅千丈，江霧縈樓玉萬層。
資善堂前得春早，宮梅一朶掠觚稜。
曉經潘葑
作者：楊萬里
朝代：宋

油窗著雨光不濕，東風忽轉西風急。
篷聲蕭蕭河水澀，牽船不行人却立。
雨中篙師風墮笠，潘葑未到眼先入。
岸柳垂頭向人揖，一時喚入誠齋集。
曉行山煙
作者：楊萬里
朝代：宋

曉煙橫抹碧山隅，只在松梢疋練如。
作意行前尋一看，遠濃近淡忽都無。
曉行望雲山
作者：楊萬里
朝代：宋

霽天欲曉未明間，滿目奇峰總可觀。
却有一峰忽然長，方知不動是真山。
曉行東園
作者：楊萬里
朝代：宋

霜後前林一向疎，丹楓落盡況黄梧。
犯寒侵早看殘菊，怕熱平生不擁爐。
老眼讀書長作睡，病身得酒忽全蘇。
好詩排闥來尋我，一字何曾撚白鬚。
曉行聞竹雞二首·其一
作者：楊萬里
朝代：宋

山行三日厭泥行，幸自今晨得一晴。
又聽數聲泥滑滑，情知浪語也心驚。
曉行聞竹雞二首·其二
作者：楊萬里
朝代：宋

一番行路一番愁，還自兒時到白頭。
路不喚君君自去，爲誰著急不歸休。
曉行道旁杜鵑花
作者：楊萬里
朝代：宋

泣露啼紅作麽生，開時偏值杜鵑聲。
杜鵑口血能多少，不是征人淚滴成。
曉起
作者：楊萬里
朝代：宋

霜挾清寒凍殺人，袖中十指怯頭巾。
金篦落地拾不得，却是穿窗曉日痕。
曉起探梅四首·其一
作者：楊萬里
朝代：宋

一生劫劫只長塗，投老山林始定居。
夢破燈青窗欲白，猶疑雪店聽雞初。
曉起探梅四首·其三
作者：楊萬里
朝代：宋

一祖南枝派五房，紅黄萼綠蠟鴛鴦。
杏紅千葉元無種，誰子翻騰箇樣粧。
曉起探梅四首·其二
作者：楊萬里
朝代：宋

打併人間名利心，萬山佳處一溪深。
仙家忍餓禪家苦，老子梅邊政醉吟。
曉起探梅四首·其四
作者：楊萬里
朝代：宋

江梅小樹打頭開，便有紅梅趁脚來。
趲得杏紅開火急，春風已落第三回。
曉過丹陽縣五首·其一
作者：楊萬里
朝代：宋

朝來稍敢出船門，霜熟依然冷逼人。
刮地風來何處避，可憐岸篠猛回身。
曉過丹陽縣五首·其三
作者：楊萬里
朝代：宋

朱簷碧瓦照青瀾，潔館佳亭使往還。
船上高橋三十尺，市人倚折石欄干。
曉過丹陽縣五首·其二
作者：楊萬里
朝代：宋

風從船裏出船前，漲起簾幃紫拂天。
點檢風來無處覓，破窗一隙小於錢。
曉過丹陽縣五首·其五
作者：楊萬里
朝代：宋

水從常潤路都迷，曲曲長河曲曲堤。
不是兩窗供日脚，更無南北與東西。
曉過丹陽縣五首·其四
作者：楊萬里
朝代：宋

雞犬漁翁共一船，生涯都在篛篷間。
小兒不耐初長日，自織筠籃勝打閑。
曉過新安江望紫陽山懷朱元晦
作者：楊萬里
朝代：宋

紫陽山下紫陽翁，今住閩山第幾峰。
退院歸來罷行脚，被他强占一江風。
曉過皂口嶺
作者：楊萬里
朝代：宋

夜渡驚灘有底忙，曉攀絕磴更禁當。
周遭碧嶂無人跡，圍入青天小冊方。
半世功名一雞肋，平生道路九羊腸。
何時上到梅花嶺，北望螺峰半點蒼。
曉過石門回望浄慧塔
作者：楊萬里
朝代：宋

昨晚匆匆解畫船，石門未到已黄昏。
殷勤浄慧煙中塔，送我今朝過石門。
曉過花橋入宣州界四首·其一
作者：楊萬里
朝代：宋

路入宣城山便奇，蒼虯活走綠鸞飛。
詩人眼毒已先見，却旋褰雲作翠幃。
曉過花橋入宣州界四首·其三
作者：楊萬里
朝代：宋

近山淺綠遠深青，兩樣風姿一樣清。
似怨朝陽卷雲霧，被儂看著太分明。
曉過花橋入宣州界四首·其二
作者：楊萬里
朝代：宋

敬亭宛水故依然，疊嶂雙溪阿那邊。
謝守不生梅老死，倩誰海內掌風煙。
曉過花橋入宣州界四首·其四
作者：楊萬里
朝代：宋

不是青山是畫圖，南山瘦削北敷腴。
兩山名姓君知麽，一字玄暉一聖俞。
曉過葉家橋二首·其一
作者：楊萬里
朝代：宋

雞唱嗔人睡，鴉啼唁客勞。
近山煙外遠，矮竹苣邊高。
老矣猶長鋏，悠哉未大刀。
繞圩無雜樹，一色柳新繅。
曉過葉家橋二首·其二
作者：楊萬里
朝代：宋

圩峻愁今路，山行羨昨朝。
閉窗深坐轎，合眼過危橋。
岸近何由到，魂驚半欲銷。
寄言薛丞相，最穩是輕舠。
曉霜過寶應縣三首·其一
作者：楊萬里
朝代：宋

江南霜重莫嫌渠，草上還多樹上無。
淮甸曉來霜似雪，瓊田千里玉平鋪。
曉霜過寶應縣三首·其三
作者：楊萬里
朝代：宋

落木枯林一夜蘇，枝枝節節糝瓊酥。
看來忘却臘前景，一色李花三月初。
曉霜過寶應縣三首·其二
作者：楊萬里
朝代：宋

看來不信是霜華，白日青天散曉霞。
只怪野田生玉樹，更於臘月發瓊花。
曉霧
作者：楊萬里
朝代：宋

不知香務濕人鬚，日照鬚端細有珠。
政是春山眉樣翠，被渠淡粉作糊塗。
曉風
作者：楊萬里
朝代：宋

剩暑遲旋旆，新風急解紛。
白翻蕎處雪，黄擺稻中雲。
動地休多怒，披襟且一欣。
長松十里徑，樹樹供清聞。
曬衣
作者：楊萬里
朝代：宋

亭午曬衣晡褶衣，柳箱布襆自携歸。
妻孥相笑還相問，赤脚蒼頭更阿誰。
曲江重陽
作者：楊萬里
朝代：宋

煙描水寫老秋容，嶺外秋容也自濃。
如見大賓新露菊，若歌商頌曉風松。
插花醉照濂溪井，吹髮慵登帽子峰。
莫問明年衰與健，茱萸何處不相逢。
曲灣放船
作者：楊萬里
朝代：宋

梅子成陰夾道周，木綿吐焰滿江頭。
春來不是無桃李，臘月開花已落休。
書孫公談圃談圃載子由爲黄白術將舉火一貓據爐而溺須臾不見
作者：楊萬里
朝代：宋

少許丹砂和水銀，鍊成紫磨賺癡人。
潁濱莫笑貍奴著，却恐貍奴笑潁濱。